কুয়াংচৌ

কুয়াংচৌ (广州;ক্যান্টনিজ ভাষায় Gwóngjāu এবং ম্যান্ডারিনে Guǎngzhōu উচ্চারিত; (ঐতিহ্যগতভাবে ইংরেজিতে "ক্যান্টন" নামে পরিচিত) হলো দক্ষিণ চীনের কুয়াংডং প্রদেশের রাজধানী। ২০২০ সালের আদমশুমারি অনুসারে, শহরটির জনসংখ্যা ছিল ১৮.৭ মিলিয়ন (সমগ্র নগর এলাকা ধরলে ২৬.৯)। চংকিং, সাংহাই এবং বেইজিংয়ের পরে এটি চীনের চতুর্থ বৃহত্তম শহর হয়ে উঠেছে। এটি পার্ল রিভার ডেল্টা অঞ্চলের একটি গুরুত্বপূর্ণ অংশ, যার মধ্যে শেনচেন, ডংগুয়ান, ফোশান, জিয়াংমেন, হুইঝো, ঝংশান এবং ঝুহাই অন্তর্ভুক্ত রয়েছে। হংকং এবং ম্যাকাও ভৌগোলিকভাবে, ভাষাগতভাবে এবং সাংস্কৃতিকভাবে পার্ল রিভার ডেল্টার (পিআরডি) অংশ, কিন্তু রাজনৈতিক ও প্রশাসনিকভাবে আলাদা। চা-বাহী ক্লিপার জাহাজের যুগে, কুয়াংচৌ পশ্চিমে "ক্যান্টন" নামে ব্যাপকভাবে পরিচিত ছিল। আজও, এই অঞ্চলের রন্ধনপ্রণালী এবং ভাষাকে সাধারণত "ক্যান্টোনিজ" বলা হয় এবং পশ্চিমী ও চীনা নাম দুটি একে অপরের বিকল্প হিসেবে ব্যবহার করা হয়। ক্যান্টোনিজ জনগণ তাদের পরিশ্রমী মনোভাব, রন্ধনসম্পর্কিত বিখ্যাত ঐতিহ্য এবং শক্তিশালী ব্যবসায়িক দক্ষতার জন্য পরিচিত। কুয়াংচৌ শতাব্দীর পর শতাব্দী ধরে একটি আন্তর্জাতিক বাণিজ্য কেন্দ্র। এখানে চীনের বৃহত্তম বাণিজ্য অনুষ্ঠান, ক্যান্টন ফেয়ার অনুষ্ঠিত হয়। যদিও আধুনিক কুয়াংচৌকে প্রায়শই তার আকাশচুম্বী ভবন এবং বিস্তৃত শপিং জেলাগুলির সাথে যুক্ত করে ফেলা হয়, কিন্তু শহরটির সাংস্কৃতিক ভূদৃশ্যও অত্যন্ত সমৃদ্ধশালী। এখানে অসংখ্য ঐতিহাসিক এবং ধর্মীয় স্থানের পাশাপাশি আন্তর্জাতিকভাবে প্রশংসিত জাদুঘর, গ্যালারি এবং সঙ্গীতানুষ্ঠানের স্থান রয়েছে। == জেলাসমূহ == চীনের অনেক শহরের মতো, কুয়াংচৌ পৌরসভায় নগর কেন্দ্র ছাড়াও একটি বিশাল গ্রামীণ এলাকা রয়েছে। কুয়াংচৌতে ১১টি জেলা রয়েছে। এর মধ্যে লিওয়ান, ইউয়েসিউ, তিয়ানহে হল শহরের কেন্দ্রস্থল, যা পর্যটকদের কাছে সবচেয়ে বেশি আকর্ষণীয়। == জানুন == বিদেশী সংস্কৃতির ঐতিহাসিক প্রবেশদ্বার হিসেবে, কুয়াংচৌ দীর্ঘদিন ধরে বিদেশীদের উপস্থিতিতে অভ্যস্ত - এটি অন্যান্য অনেক চীনা শহরের মতো নয় যেখানে এখনও পর্যটকদের আলাদাভাবে সরিয়ে রাখা হয়। ফলস্বরূপ, ভ্রমণকারীরা প্রায়শই এখানে আরও বেশি ব্যক্তিগত স্বাধীনতা এবং স্থান খুঁজে পান। কেন্দ্রীয় অঞ্চল এবং তার সুউচ্চ অট্টালিকার বাইরে, ঐতিহ্যবাহী পাড়াগুলি এখনও ধীর, পরিচিত ছন্দে বেঁচে আছে, যেখানে স্থানীয় মানুষেরা বাইরে একত্রিত হয়ে চা পানের সঙ্গে সঙ্গে কথোপকথন চালিয়ে যান। এই শহরটিতে চীনের বৃহত্তম নগর উদ্যান রয়েছে, যেখানে আছে, পুনরুদ্ধারকৃত ঔপনিবেশিক যুগের ভবন দিয়ে সাজানো একটি মনোমুগ্ধকর দ্বীপ, বিশ্বব্যাপী স্বীকৃত আকাশরেখা, বিশ্বমানের গ্যালারি ও প্রদর্শনী স্থান এবং একটি অত্যাশ্চর্য কেন্দ্রীয় মধ্যাঞ্চল। আজ, কুয়াংচৌ চীনের সবচেয়ে সমৃদ্ধ শহরগুলির মধ্যে একটি এবং প্রায়শই দেশের সবচেয়ে উদার, উন্মুক্ত ও বিশ্বজনীন নগর কেন্দ্র হিসাবে বিবেচিত হয়। === ইতিহাস === প্রাচীন কালে পশ্চিমী দুনিয়ার কাছে ক্যান্টন নামে পরিচিত এই কুয়াংচৌ শহরের ইতিহাস প্রায় ২,২০০ বছর পুরনো। একটি কিংবদন্তিতে বলা হয়েছে যে পাঁচজন স্বর্গীয় সত্তা বর্তমান কুয়াংচৌয়ের ভূমিতে অবতরণ করেছিলেন, প্রত্যেকেই একটি করে ভেড়ার পিঠে চড়ে এসেছিলেন এবং ধানের আঁটি বহন করেছিলেন। সমৃদ্ধি ও প্রাচুর্যের ব্যঞ্জনা হিসেবে, তাঁরা শহরটিকে আশীর্বাদ করেছিলেন এবং এর বাসিন্দাদের ধান উপহার দিয়েছিলেন। তাঁদের চলে যাওয়ার পর, ভেড়াগুলি পাথরে রূপান্তরিত হয় এবং কুয়াংচৌ একটি ধনী ও প্রভাবশালী শহরে পরিণত হয়। এই গল্পটি থেকে অনুপ্রাণিত হয়ে কুয়াংচৌকে জন্য বেশ কয়েকটি সুপরিচিত নামে ডাকা হয়েছে, যার মধ্যে রয়েছে ইয়াংচেং (羊城; ভেড়ার শহর), সুইচেং (穗城; ধানের শহর) এবং উয়াংচেং (五羊城; পাঁচটি ভেড়ার শহর)। উপরন্তু, শহরের প্রাণবন্ত ফুলের প্রদর্শনীর জন্য এটিকে প্রায়শই হুয়াচেং (花城; ফুলের শহর) বলা হয়। ঐতিহাসিক নথি থেকে জানা যায় যে, কুয়াংচৌ ২১৪ খ্রিস্টপূর্বাব্দে পান্যু (番禺) নামে প্রতিষ্ঠিত হয়েছিল, যা মূলত কুয়াংচৌয়ের বিস্তৃত প্রশাসনিক অঞ্চলের মধ্যে অবস্থিত শহরটিকে নির্দেশ করত। শহরটি সম্প্রসারিত হওয়ার সাথে সাথে অবশেষে এর নাম হয় কুয়াংচৌ। সামুদ্রিক সিল্ক রোডে কুয়াংচৌ গুরুত্বপূর্ণ ভূমিকা পালন করেছিল, এই রাস্তাটি ভারত, দক্ষিণ-পূর্ব এশিয়া, মধ্যপ্রাচ্য এবং আফ্রিকার সাথে দক্ষিণ চীনকে সংযুক্ত করেছিল। মধ্যপ্রাচ্যের সাথে এর সংযোগের কারণে, ৬২৭ সালে এখানে একটি মসজিদ প্রতিষ্ঠিত হয়েছিল এবং আজও শহরে একটি ছোট মুসলিম সম্প্রদায় রয়েছে। উপরন্তু, জেন বৌদ্ধধর্মের শিকড় কুয়াংচৌতে গভীরভাবে ছড়িয়ে আছে — জেনের প্রতিষ্ঠাতা বোধিধর্ম ভারত থেকে এসে এখানে ধর্ম শিক্ষা দিয়েছিলেন। জেন বৌদ্ধধর্মের ষষ্ঠ পুরুষ এই শহরে জন্মগ্রহণ করেছিলেন, এবং পরে বিখ্যাত প্ল্যাটফর্ম সূত্র প্রদান করেছিলেন। তাঁর মঠটি এখনও স্থানীয় সম্পদ হিসেবে সম্মানিত। খ্রিস্টধর্মেও এই শহরটির তাৎপর্য রয়েছে: প্রোটেস্ট্যান্ট ধর্মপ্রচারক রবার্ট মরিসন, ১৮০৭ সালে প্রথম চীনের কুয়াংচৌতে এসেছিলেন, তাঁর আগমন দেশে খ্রিস্টীয় প্রভাবের সূচনা করেছিল। আজ, চীনের অর্থনৈতিক প্রবৃদ্ধি এবং বিশ্বায়নের সাথে সাথে, কুয়াংচৌ চীনের বৃহত্তম আফ্রিকান জনসংখ্যার আবাসস্থল। কুয়াংচৌয়ের ইতিহাসে ক্ষমতার অনেক নাটকীয় পরিবর্তন ঘটেছে। ৭৮৬ সালে, শহরটি পারসিকরা দখল করে নেয়। ১৫১৪ সালে, প্রথম ইউরোপীয় হিসেবে পর্তুগিজ ব্যবসায়ীরা ক্যান্টনে পা রাখে, এবং ১৭ শতকে ডাচদের আগমনের আগে পর্যন্ত চলমান থাকা একচেটিয়া বাণিজ্য নিশ্চিত করে। ১৭১১ সালে ব্রিটিশ ইস্ট ইণ্ডিয়া কোম্পানি কুয়াংচৌতে একটি বাণিজ্য কেন্দ্র স্থাপন করে। এরপর ১৭৫৭ সালে, চীনা সরকার সমস্ত বিদেশী বাণিজ্য কেবল কুয়াংচৌতে সীমাবদ্ধ করেছিল। এই অবস্থা ১৮৪২ সাল পর্যন্ত অব্যাহত ছিল। এরপর চীন প্রথম আফিম যুদ্ধে হেরে যায় এবং নানকিং চুক্তিতে স্বাক্ষর করে, যার ফলে আরও চারটি চুক্তি বন্দর খোলা হয়। নিজস্ব বাণিজ্যিক একচেটিয়া অধিকার হারানোর ফলেই শেষ পর্যন্ত কুয়াংচৌ শিল্পায়নের দিকে এগিয়ে যায়। চিং রাজবংশের পতনের পরবর্তী সামন্তপ্রধান যুগে, ইউয়ান শিহ-কাই এবং বেইয়াং সরকারের বিরুদ্ধে সংগ্রামে কুয়াংচৌ সান ইয়াত-সেন এবং তাঁর গোষ্ঠীর একটি শক্তিশালী ঘাঁটিতে পরিণত হয়। সান পরবর্তীতে হুয়াংপু (ওয়াম্পোয়া) সামরিক একাডেমি প্রতিষ্ঠা করেন, যা জাতীয়তাবাদী এবং কমিউনিস্ট উভয় বাহিনীর অসংখ্য প্রভাবশালী নেতাদের প্রশিক্ষণ দিয়েছিল। এটি চীনের গৃহযুদ্ধের গতিপথকে রূপ দিয়েছিল। এই শহরের প্রভাব চীনের বাইরেও বিস্তৃত, কারণ বিদেশে বসবাসরত অনেক চীনা তাঁদের বংশসূত্র কুয়াংচৌ এবং এর আশেপাশের অঞ্চল থেকে খুঁজে পেয়েছেন। ক্যান্টোনিজ সম্প্রদায়গুলি বিশেষ করে মার্কিন যুক্তরাষ্ট্র, যুক্তরাজ্য, কানাডা এবং অস্ট্রেলিয়ার মতো ইংরেজিভাষী দেশগুলিতে বেশি দেখতে পাওয়া যায়, সেইসাথে দক্ষিণ-পূর্ব এশিয়ার কুয়ালালামপুর এবং হো চি মিন সিটির মতো শহরে তাঁদের উল্লেখযোগ্য প্রভাব রয়েছে। চীনের পরিকল্পিত অর্থনীতির যুগ জুড়ে কুয়াংচৌ একটি গুরুত্বপূর্ণ বাণিজ্যিক কেন্দ্র হিসেবে রয়ে গেছে, বিশেষ করে ১৯৫৭ সালে প্রতিষ্ঠার পর থেকে এখানে ক্যান্টন ফেয়ারের আয়োজন হয়ে আসছে। দেং জিয়াওপিংয়ের অর্থনৈতিক সংস্কারের পর থেকে, শহরটি হংকং এবং বিদেশী ক্যান্টোনিজ সম্প্রদায়ের বিনিয়োগ থেকে উপকৃত হয়েছে। এর ফলে একটি প্রধান অর্থনৈতিক শক্তি হিসেবে এর অবস্থান শক্তিশালী হয়েছে। ২০১৯ সালে, কুয়াংচৌয়ের জিডিপি এমনকি হংকংকেও ছাড়িয়ে গেছে। === কখন যাবেন === অক্টোবর থেকে নভেম্বরের মধ্যে ভ্রমনার্থীরা সবচেয়ে ভালো আবহাওয়া পাবেন, তবে এপ্রিল এবং মে মাসও ভালো সময়। কুয়াংচৌয়ের জলবায়ু উপ-ক্রান্তীয়, যেখানে গ্রীষ্মকালে আর্দ্রতার মাত্রা সর্বোচ্চ থাকে। তাপমাত্রা প্রায় ৪০°সে পর্যন্ত পৌঁছোতে পারে। জুন থেকে সেপ্টেম্বর পর্যন্ত টাইফুন মরশুম চলে। ক্যান্টন মেলা প্রতি বছর মধ্য এপ্রিল থেকে মে মাসের শুরু এবং মধ্য অক্টোবর থেকে নভেম্বরের শুরুর সপ্তাহে অনুষ্ঠিত হয়, তাই এই সময়ে থাকার ব্যবস্থা খুঁজে পাওয়া কঠিন এবং ব্যয়বহুল হতে পারে। রাত্রিযাপনের অধীনে তথ্য বিভাগটি দেখুন। == কথাবার্তা == কুয়াংচৌয়ের স্থানীয়রা তাদের মাতৃভাষা হিসেবে ক্যান্টোনিজ ভাষায় কথা বলে। যেহেতু ক্যান্টোনিজের কুয়াংচৌ উপভাষা হংকংয়ের তুলনায় বিদেশী ভাষার দ্বারা অনেক কম প্রভাবিত হয়েছে, তাই এটি "শুদ্ধতম" আকারে ভাষা শেখার জন্য একটি ভালো জায়গা। কুয়াংচৌতে ক্যান্টনিজ ভাষা বিভিন্ন ধরনের উপভাষায় বলা হয়, যার মধ্যে সবচেয়ে পরিচিত হল ডংশান উপভাষা (东山口音) এবং জিগুয়ান উপভাষা (西关口音)। যদিও বিভিন্ন উপভাষার উচ্চারণে স্পষ্ট পার্থক্য রয়েছে, তবুও যদি আপনি ইতিমধ্যে ক্যান্টোনিজে দক্ষ হন, তাহলে আপনার জন্য এটি খুব বেশি সমস্যার কারণ হওয়া উচিত নয়। যেহেতু ম্যান্ডারিন চীনের মূল ভূখণ্ডের সরকারী ভাষা এবং সকল স্কুলে শিক্ষার মাধ্যম, তাই বেশিরভাগ স্থানীয় তরুণেরা ক্যান্টোনিজ এবং ম্যান্ডারিন উভয় ভাষায় সাবলীল। চীনের সবচেয়ে সমৃদ্ধ শহরগুলির মধ্যে একটি হওয়ার কারণে, চীনের অন্যান্য অংশ থেকে আসা অনেক অভিবাসী কুয়াংচৌতে বাস করে। তারা ম্যান্ডারিন ভাষায় কথা বলে কিন্তু ক্যান্টোনিজ ভাষায় কথা বলে না। যদিও যোগাযোগের জন্য ম্যান্ডারিন যথেষ্ট, স্থানীয়দের সামাজিক বৃত্তে প্রবেশের জন্য প্রায় নিশ্চিতভাবেই ক্যান্টোনিজ ভাষা শেখার প্রয়োজন হবে। কুয়াংচৌতে বসবাসকারী বিদেশীরা সাধারণত ক্যান্টোনিজের পরিবর্তে ম্যান্ডারিন ভাষা শিখতে পছন্দ করেন কারণ এটি অনেক বেশি কার্যকর। চীনের বাকি অংশের তুলনায় (বেইজিং এবং সাংহাই ছাড়া) এখানে বেশি লোক ইংরেজিতে কথা বলে, কিন্তু সংখ্যাটি অধিকাংশের মধ্যে পড়েনা, তাই আপনার হোটেলের বিজনেস কার্ড সাথে রাখা ভালো। দিকনির্দেশনা চাওয়ার ঝামেলা এবং যন্ত্রণা এড়াতে, বেরোনোর আগে হোটেল কর্মীদের কাছ থেকে চীনা ভাষায় আপনার গন্তব্যের নাম স্পষ্টভাবে লিখে রাখুন। অনেক শিক্ষিত তরুণের ইংরেজির প্রাথমিক জ্ঞান আছে এবং বিদেশীরা যে হোটেল, বার ও রেস্তোরাঁয় আসেন, সেখানকার কর্মীরা সাধারণত গ্রহণযোগ্য মাত্রার ইংরেজি বলতে পারেন। == কিভাবে যাবেন == === বিমানে === মূল নিবন্ধ: কুয়াংচৌ বাইয়ুন আন্তর্জাতিক বিমানবন্দর 1 কুয়াংচৌ বাইয়ুন আন্তর্জাতিক বিমানবন্দর (广州白云国际机场 সিএএন আইএটিএ), বাইয়ুন, ☏ +৮৬ ২০ ৩৬০৬ ৬৯৯৯। চীনের অন্যতম প্রধান আন্তঃমহাদেশীয় কেন্দ্র, কুয়াংচৌ শহর থেকে ২৮ কিলোমিটার উত্তরে অবস্থিত, ট্যাক্সি এবং পাতাল রেলে শহরে প্রবেশের জন্য এটি সবচেয়ে সুবিধাজনক বিমানবন্দর। এটি চায়না সাউদার্ন এয়ারলাইন্সের প্রধান কেন্দ্র। (হালনাগাদের তারিখ জানু ২০১৬) আরেকটি বিকল্প ব্যবস্থা হল বিমানে হংকং চলে যাওয়া। হংকং আন্তর্জাতিক বিমানবন্দর থেকে, কুয়াংচৌতে সরাসরি ফেরি পরিষেবা রয়েছে। এভাবে গেলে আপনাকে হংকং অভিবাসনের মধ্যে দিয়ে যেতে হবে না। বিকল্পভাবে, বিমানবন্দর থেকে কুয়াংচৌ এবং কুয়াংডংয়ের অন্যান্য শহরগুলিতে সরাসরি সীমান্ত অতিক্রম করে বাস চলাচল করে, যদিও এগুলি ব্যবহার করার জন্য আপনাকে হংকং অভিবাসন অতিক্রম করতে হবে। বাস কোম্পানিগুলির মধ্যে রয়েছে চায়না ট্র্যাভেল সার্ভিস, ট্রান্স-আইল্যান্ড চায়নালিংক এবং ইটারনাল ইস্ট, একমুখী ভাড়া ২২০ - ২৫০ হংকং ডলার পর্যন্ত। ওয়েস্ট কাউলুন রেলওয়ে স্টেশনের পাশে বিমানবন্দর এক্সপ্রেসের কাউলুন স্টেশনে, আপনি কুয়াংচৌগামী উচ্চ-গতির ট্রেনে উঠে যেতে পারেন। কুয়াংচৌ বিমানবন্দরে, ৫৪টি দেশের নাগরিকেরা যদি তৃতীয় কোনও দেশে যাতায়াতের পথে এই দেশে প্রবেশ করেন, তাহলে তাঁরা একটি ভিসা ছাড় পেতে পারেন। তাঁরা ২৪০ ঘন্টা (১০ দিন) পর্যন্ত কুয়াংডং প্রদেশ ভ্রমণের জন্য এই ছাড় পাবেন। আরও বিস্তারিত জানার জন্য কুয়াংডং নিবন্ধটি দেখুন। === ট্রেনে === কুয়াংচৌ থেকে চীন জুড়ে চিত্তাকর্ষক উচ্চ-গতির রেল যোগাযোগ রয়েছে, এটি কুয়াংচৌ দক্ষিণ ("নান") রেলওয়ে স্টেশনকে কেন্দ্র ক'রে পরিষেবা দেয়। প্রধান সংযোগগুলি হল: হংকং (পশ্চিম কাউলুন স্টেশন) এক ঘন্টারও কম দূরত্বে অবস্থিত, দ্রুততম ট্রেনগুলির মাধ্যমে ফুটিয়ান, শেনচেন এবং হুমেন, ডংগুয়ান হয়ে যেতে হবে; একমুখী ভাড়া ২০০ হংকং ডলার থেকে শুরু - দেখুন হংকং#ট্রেনে। এগুলি প্রতি ৩০ মিনিট অন্তর চলে। সীমান্ত সংক্রান্ত সকল প্রক্রিয়া পশ্চিম কাউলুন স্টেশনে সম্পন্ন হয়, তাই হংকং থেকে কুয়াংচৌ যাওয়ার জন্য নির্ধারিত ট্রেন ছাড়ার ৯০ মিনিট আগে স্টেশনে পৌঁছে যাওয়া উচিত, আর আগমনের পর, পরবর্তী ট্রেনে ওঠার জন্য বেশি সময় দেয়ার প্রয়োজন নেই। হংকং যাওয়ার সময়, ছাড়ার প্রায় ২০ মিনিট আগে পৌঁছোলেও আপনার চলবে, তবে আপনি যদি সংযোগকারী উড়ান ধরতে চান তবে গন্তব্যস্থলে অভিবাসন পদ্ধতির সময়ের হিসেব আপনাকে ধরে নিতে হবে। হংকং পশ্চিম কাউলুন এবং কুয়াংচৌ পূর্ব ("ডং") রেলওয়ে স্টেশনের মধ্যেও ট্রেন পরিষেবা রয়েছে (তবে যাত্রার জন্য সময় বেশি লাগে), এবং কুয়াংচৌ থেকে শেনচেনের লুওহু (罗湖) পর্যন্ত একটি চীনা ট্রেনের মাধ্যমে যাওয়া যেতে পারে। এরপর পায়ে হেঁটে সীমান্ত সেতু পেরিয়ে গিয়ে হংকং এমটিআর ট্রেন (পূর্ব রেল লাইন) ধরা যেতে পারে। এতে খরচ কম পড়বে। অনেক স্থানীয় মানুষ এটি করে। মূল ভূখণ্ড চীন: দ্রুতগামী ট্রেনগুলি উহান (৩ ঘন্টা), বেইজিং (৮ ঘন্টা), জিয়ান, সাংহাই (৭ ঘন্টা), নানিং (৪ ঘন্টা) এবং কুনমিং পর্যন্ত চলে। সবচেয়ে আশ্চর্যজনক ট্রেন হল তিব্বতের লাসা পর্যন্ত, ৫০০০ কিলোমিটারেরও কম দূরত্বে, মাথা ঘুরিয়ে দেওয়া উঁচু পাহাড়ি একটি পথ ধরে যাওয়া। এই ট্রেনটি কুয়াংচৌ স্টেশন (广州站) থেকে একদিন পরপর চলে, প্রায় ৫৫ ঘন্টা সময় নেয়। একটি স্লিপার ক্লাসের ভাড়া শুরু ¥৯২৩ থেকে, এবং এর বেশিও হতে পারে; স্থলপথে তিব্বত ভ্রমণ দেখুন। কুয়াংচৌতে তিনটি প্রধান ট্রেন স্টেশন রয়েছে। অসংখ্য যাত্রী ভুল স্টেশনে গিয়ে নিজেদের ট্রেন মিস করেছেন, তাই সাবধানে আপনার টিকিট পরীক্ষা করুন। 2 কুয়াংচৌ দক্ষিণ রেলওয়ে স্টেশন (广州南站, নান-ঝান) (মেট্রো লাইন 2 , 7 এবং)। প্রধান স্টেশনটি উচ্চ-গতির নেটওয়ার্কে পরিষেবা দেয়। এটি কেন্দ্রীয় অঞ্চল থেকে প্রায় ২০ কিমি দক্ষিণে অবস্থিত, মেট্রো লাইন ২-এ ৩০ মিনিটের যাত্রা (¥৫ ভাড়া)। ওপরে উঠে গেলে প্রস্থান অঞ্চলে একটি বিশাল সমাবেশস্থল পাওয়া যাবে, যেখানে বিভিন্ন খাবারের জায়গা এবং অন্যান্য সুযোগ-সুবিধা রয়েছে। অনেক স্টেশন কর্মী ইংরেজি বোঝেন, কারণ এটি হংকংয়ের প্রধান যাত্রাপথ। স্টেশনের চারপাশের হোটেলগুলির একটি জোট নিয়মিতভাবে বিদেশিদের জায়গা দিতে অস্বীকার করে, এমনকি যাঁরা আগেই টাকা দিয়ে বুকিং করেছেন এবং তাঁদের কাছে নিশ্চিতকরণের পত্র রয়েছে তাঁরাও জায়গা পান না। (হালনাগাদের তারিখ ডিসে ২০১৯) 3 কুয়াংচৌ পূর্ব রেলওয়ে স্টেশন (广州东站, ডং-ঝান) (মেট্রো লাইন 1 এবং 3 )। শেনচেন পর্যন্ত ঘন ঘন আন্তঃনগর ট্রেন পরিষেবা রয়েছে। কিছু মূল ভূখণ্ডের শহরগুলিতে, বিশেষ করে শহরের পূর্ব দিকের শহরগুলিতে দীর্ঘ দূরত্বের উচ্চ-গতির পরিষেবা রয়েছে। (হালনাগাদের তারিখ আগস্ট ২০২৪) 4 কুয়াংচৌ রেলওয়ে স্টেশন (广州站, কুয়াংচৌ-ঝান) (মেট্রো লাইন 2 এবং 5 )। দেশের বৃহত্তম স্টেশনগুলির মধ্যে একটি, যেখানে হারবিন এবং লাসা পর্যন্ত ট্রেন চলাচল করে। মনে রাখবেন যে স্টেশনটির জনাকীর্ণ স্থানে ছোটখাটো অপরাধ ঘটতে দেখা গেছে, তাই দয়া করে আপনার মূল্যবান জিনিসপত্রের প্রতি অতিরিক্ত মনোযোগ দিন। (হালনাগাদের তারিখ ডিসে ২০২৩) 5 কুয়াংচৌ বাইয়ুন রেলওয়ে স্টেশন (广州白云站, কুয়াংচৌ বাইয়ুন-ঝান) (মেট্রো লাইন 8 )। কুয়াংচৌয়ের নতুন এবং বৃহত্তম রেলওয়ে স্টেশন, যা উচ্চ-গতির রেলের সঙ্গে সঙ্গে প্রচলিত রেল পরিষেবাও পরিবেশন করে। (হালনাগাদের তারিখ ডিসে ২০২৩) আপনার 6 কুয়াংচৌ উত্তর রেলওয়ে স্টেশন ব্যবহার করার সম্ভাবনা কম, অন্যদিকে কুয়াংচৌ পশ্চিম রেলওয়ে স্টেশন একটি মালবাহী ইয়ার্ড। === বাসে করে === হংকং আন্তর্জাতিক বিমানবন্দর থেকে কুয়াংচৌয়ের বিভিন্ন স্থানে যাত্রীদের আনা-নেওয়ার জন্য কোচ পরিষেবা পাওয়া যায়। গন্তব্যস্থলগুলির মধ্যে রয়েছে হুয়াংপু অ্যাভিনিউতে (黄埔大道) জিনান বিশ্ববিদ্যালয় (暨南大学), গার্ডেন হোটেল (花园酒店) এবং চায়না হোটেল (中国大酒店) (হোটেল বিভাগ দেখুন)। ভ্রমণে ৩ ঘন্টারও বেশি সময় লাগে এবং খরচ হয় ২৫০ হংকং ডলার। হংকং জুড়ে আন্তঃসীমান্ত বাস টার্মিনালও রয়েছে। কাউলুন পার্কের কাছে অস্টিন রোডে এবং ক্যান্টন রোডে একটি স্টেশন রয়েছে। একমুখী টিকিটের দাম প্রায় ১০০ হংকং ডলার। অভ্যন্তরীণভাবে, কুয়াংডং প্রদেশের যে কোন প্রান্ত থেকে বাসে চড়ে কুয়াংচৌ যাওয়া সম্ভব। কুয়াংজি, হুবেই এবং ফুজিয়ানের মতো কাছাকাছি প্রদেশগুলি থেকেও অনেক বিকল্প ব্যবস্থার সাহায্য নেওয়া যেতে পারে। শহরের কিছু প্রধান স্টেশন এখানে দেওয়া হল: 7 প্রভিন্সিয়াল স্টেশন (省汽车客运站), ১৪৫ - ১৪৯ হুয়ানশি ওয়েস্ট রোড 环市西路১৪৫ - ১৪৯号 (মেট্রো ২ এবং ৫ কুয়াংচৌ রেলওয়ে স্টেশন প্রস্থান এফ১, এফ২, এইচ১, এইচ২)। এই স্টেশনটি বেশিরভাগই কুয়াংডং প্রদেশের বাইরের দীর্ঘ দূরত্বের লাইনগুলিতে পরিষেবা প্রদান করে। 8 লিউহুয়া স্টেশন (流花站) (মেট্রো ২ এবং ৫ কুয়াংচৌ রেলওয়ে স্টেশন প্রস্থান ডি৪)। প্রাদেশিক স্টেশনের বিপরীতে অবস্থিত, এটি মূলত প্রদেশের নিকটবর্তী শহরগুলিতে পরিষেবা প্রদান করে। 9 তিয়ানহে স্টেশন (天河客运站), ৬৩৩ ইয়ানলিং রোড 燕岭路৬৩৩号 (মেট্রো ৩ এবং ৬, তিয়ানহে কোচ টার্মিনাল)। এই স্টেশনটি দক্ষিণ ও মধ্য চীনে পরিষেবা প্রদান করে, যা গানসু প্রদেশ পর্যন্ত পৌঁছায়। কুয়াংডংয়ের শহরগুলিতে যাওয়ার জন্যও অনেক রুট রয়েছে। 10 হাইজু স্টেশন (海珠客运站), ১৮২ নানচৌ রোড 南洲路১৮২号 (মেট্রো ২ নানচৌ স্টেশন প্রস্থান এ)। হাইঝুর দক্ষিণ অংশে অবস্থিত, প্রদেশের প্রধান শহরগুলি এবং হাইনান সহ দক্ষিণ চীনের অন্যান্য প্রদেশগুলিতে পরিষেবা প্রদান করে। 11 ফাংকুন স্টেশন (芳村客运站), ৫১ হুয়াদি মিডল অ্যাভিনিউ (মেট্রো ১ কেংকু প্রস্থান বি)। এই স্টেশনটি হাইঝু স্টেশনের অনুরূপ যাত্রাপথে পরিষেবা প্রদান করে। 12 ইউয়েসিউ নান স্টেশন (越秀南汽车站), 越秀南东园横2号 (মেট্রো ৬ তুয়ানাইদা স্কয়ার)। এইখানে এবং অন্যান্য প্রদেশের গন্তব্যস্থল ছাড়াও, এর ম্যাকাও এবং হংকংয়ের সাথেও লাইন যোগাযোগ রয়েছে। 13 কুয়াংচৌ দক্ষিণ (广州南汽车客运站) (মেট্রো ২ এবং ৭ কুয়াংচৌ দক্ষিণ রেলওয়ে স্টেশন)। এই স্টেশনটি মূলত কাছাকাছি শহরগুলিতে পরিষেবা প্রদান করে। হংকং এবং চীনের মূল ভূখণ্ডের মধ্যে সাধারণত ব্যবহৃত সীমান্ত ক্রসিং লো উ-তে যাওয়ার জন্য একটি বাস আছে। ভাড়া ¥৬৫ এবং এটি প্রতি ঘন্টায় চলে। বাস স্টেশনের ইংরেজি এবং চীনা নাম এক সাইনবোর্ড থেকে অন্য সাইনবোর্ডে ভিন্ন হয়, যেমন কোচ টার্মিনাল, কোচ স্টেশন, বাস টার্মিনাল, বাস স্টেশন, যাত্রী টার্মিনাল অথবা যাত্রী স্টেশন। বিভিন্ন নাম একই স্টেশনকে নির্দেশ করতে পারে। === নৌকায় === দুটি প্রধান যাত্রী বন্দর — নানশা বন্দর এবং লিয়ানহুয়াশান বন্দর রয়েছে, এবং আরও অনেক ছোট বন্দর রয়েছে। 14 নানশা বন্দর যাত্রী টার্মিনাল (南沙港客运码头), ২ নান এর রোড, হাইবিন জিনচেং ট্রেড অ্যাভিনিউ, নানশা অর্থনৈতিক উন্নয়ন অঞ্চল (南沙经济技术开发区海滨新城商贸大道南二路2号) (শহরের কেন্দ্র থেকে অনেক দূরে; মেট্রো লাইন ৪ এখানেই শেষ হয়), ☏ +৮৬ ২০ ৮৪৬৮৮৯৬৩। কুয়াংচৌ থেকে হংকং (৯০ মিনিট, দিনে চারবার, ১৮০ ¥), হংকং আন্তর্জাতিক বিমানবন্দর (৭০ মিনিট, দিনে দুবার, ৩০০ ¥), এবং ম্যাকাও (৮০ মিনিট, শুধুমাত্র সপ্তাহান্তে দিনে দুবার, ১৮০ ¥) যাতায়াতকারী নৌকা পরিষেবা প্রদান করে। (হালনাগাদের তারিখ জানু ২০১৬) 15 লিয়ানহুয়াশান বন্দর (莲花山港), ১ গাংকিয়ান রোড, শিলৌ টাউন, পান্যু জেলা (番禺区石楼镇港前路1号) (মেট্রো ৪ শিকি প্রস্থান এ, একটি বিনামূল্যের শাটল বাস যা মেট্রো স্টেশন থেকে বন্দরে যাত্রীদের পরিবহন করে।), ☏ +৮৬ ২০ ৮৪৬৫৯৯০৬, ইমেইল: passenger@lhsgp.cn। কুয়াংচৌ থেকে হংকং (দিনে চারবার, ¥১৮০) এবং হংকং আন্তর্জাতিক বিমানবন্দর (দিনে তিনবার, ¥৩০০) যাতায়াতকারী নৌকা পরিষেবা প্রদান করে। (হালনাগাদের তারিখ জানু ২০১৮) == ঘুরে বেড়ান == কুয়াংচৌতে মোটামুটি দক্ষ এবং দ্রুত বর্ধনশীল গণপরিবহন ব্যবস্থা রয়েছে। যদি আপনি দীর্ঘ সময় ধরে কুয়াংচৌতে থাকতে চান, তাহলে হংকংয়ের অক্টোপাস কার্ডের মতো একটি বহুমুখী লিংনান পাস - ইয়াং চেং টং (岭南通-羊城通) সঞ্চিত মূল্য কার্ড কিনুন। এই কার্ডটি কুয়াংডং প্রদেশের বেশিরভাগ মেট্রো এলাকায় ব্যবহার করা যেতে পারে (কিন্তু শেনচেন নয়)। এটি কেবল গণ পরিবহনের জন্যই নয় (বাস, সাবওয়ে, পার্কিং মিটার এবং কিছু ট্যাক্সি), পাবলিক ফোন এবং নির্ধারিত দোকান, আকর্ষণীয় স্থান ও নির্দিষ্ট ভেন্ডিং মেশিনের জন্যও ব্যবহার করা যেতে পারে। কার্ডটির দাম ¥৫০, যার মধ্যে ¥১৮ জমা এবং ¥৩২ এর প্রারম্ভিক ব্যালেন্স অন্তর্ভুক্ত। আপনি অনেক জায়গায় কার্ডগুলি কিনতে এবং রিচার্জ করতে পারেন, যেমন কিছু ৭-ইলেভেনস, মেট্রো গ্রাহক পরিষেবা কাউন্টার এবং তিয়ানতিয়ান লন্ড্রি। ভ্রমণের শেষে আপনার কার্ডটি যেকোনো ইয়াং চেং টং পরিষেবা কেন্দ্রে ফেরত দেওয়া যেতে পারে। সেরা অবস্থানগুলির মধ্যে রয়েছে মেট্রো স্টেশন গংইয়ুয়ানকিয়ান প্রস্থান জে, টিইউ শি প্রস্থান জি এবং পূর্ব রেল স্টেশন প্রস্থান এইচজে-এর কাছাকাছি কেন্দ্রগুলি। কার্ডটিকে স্মৃতিচিহ্ন হিসেবেও রেখে দেওয়া যেতে পারে। === মেট্রোতে === কুয়াংচৌয়ের মেট্রো ১৯৯৯ সালে চালু হয়েছিল এবং তখন থেকেই এটি দ্রুত গতিতে সম্প্রসারিত হচ্ছে। কুয়াংচৌয়ের বেশিরভাগ আকর্ষণীয় স্থান মেট্রো স্টেশন থেকে পর্যটকদের হাঁটার দূরত্বের মধ্যে পড়বে। সুবিধা এবং সাশ্রয়ী মূল্যের সমন্বয়ের কারণে মেট্রো পরিষেবা মূল্যবান হয়ে উঠেছে। বেশিরভাগ সাইনবোর্ড চীনা এবং ইংরেজি উভয় ভাষাতেই লেখা থাকে, তবে কোন ঘোষণা করা হলে সেগুলি সাধারণত ত্রিভাষিক হয় - ম্যান্ডারিন, ক্যান্টোনিজ এবং ইংরেজিতে। সকাল এবং সন্ধ্যার ব্যস্ত সময়ে ট্রেনগুলিতে অত্যন্ত ভিড় হয়ে যেতে পারে, বিশেষ করে লাইন ৩-এ। দূরত্ব অনুসারে ভাড়া পরিবর্তিত হয়, ¥২ থেকে ¥২১ পর্যন্ত। আপনি স্টেশনগুলির ভেন্ডিং মেশিন থেকে টিকিট কিনতে পারেন। এগুলি ¥৫, ¥১০ এবং ¥২০ মুদ্রার বিল এবং ¥১ কয়েন গ্রহণ করে, খুচরো ফেরত দেয়; অন্যান্য মেশিনগুলি চাইনিজ অ্যাপ আলিপে-এর মাধ্যমে ফোন পেমেন্ট নেয়, আপনার কাছে যার থাকার সম্ভাবনা কম। আপনি গ্রাহক পরিষেবা কাউন্টারে বড় মুদ্রার বিল ভাঙাতে পারেন, অথবা মেশিনগুলি গ্রহণ করবে না এমন জীর্ণ বিল পরিবর্তন করতে পারেন। টিকিটটি হলো একটি ছোট গোলাকার প্লাস্টিকের টোকেন, যেটি আপনি প্ল্যাটফর্মে প্রবেশ করার জন্য গেটের রিডারের ওপর স্পর্শ করেন এবং প্রস্থানের সময় আপনি ভেন্ডিং মেশিনের মতো স্লটে টোকেনটি জমা দিয়ে দেন। ইয়াং চেং টং কার্ড (ওপরে বিস্তারিত দেখুন) ব্যবহার করা সহজ, এবং আপনাকে ৫ - ৪০% ছাড়ও দেয়। চীনা মান অনুসারে, মেট্রো স্টেশনে প্রবেশের সময় আপনাকে নিরাপত্তা ব্যবস্থার মধ্য দিয়ে যেতে হবে। তবে, নিরাপত্তা ব্যবস্থা কিছুটা শিথিল, কিছু স্টেশনে শুধুমাত্র মেটাল ডিটেক্টরের মাধ্যমে পরীক্ষা করে ছেড়ে দেওয়া হয়। ১৫টি লাইন চালু আছে (এপিএম ছাড়া): লাইন ১ দক্ষিণ-পশ্চিম থেকে উত্তর-পূর্ব দিকে বিস্তৃত, ফ্যাংকুনের শিলাং থেকে তিয়ানহের কুয়াংচৌ পূর্ব রেলওয়ে স্টেশন পর্যন্ত। এটি শহরের কেন্দ্রস্থলে ঝংশান রোডের নিচ দিয়ে চলে এবং শপিং এলাকা ও পর্যটন স্থানগুলিতে প্রবেশের জন্য সবচেয়ে কার্যকর। লাইন ২ বাইয়ুন জেলার জিয়াহেওয়াংগাং থেকে কুয়াংচৌ দক্ষিণ রেলওয়ে স্টেশন পর্যন্ত উত্তর-দক্ষিণে চলে। এটি বাইয়ুন পর্বত, কুয়াংচৌ রেলওয়ে স্টেশন, ইউয়েসিউ পার্ক এবং হাইঝো স্কোয়্যারে পরিষেবা প্রদান করে। আপনি যদি পশ্চিম বা মধ্য কুয়াংচৌতে থাকেন, তাহলে এই লাইনটি দিয়ে জিয়াহেওয়াংগাং-এ পৌঁছে, লাইন ৩-এ পরিবর্তন করে বিমানবন্দরে পৌঁছানোর জন্যও কার্যকর। লাইন ৩ হল একটি Y-আকৃতির উত্তর-দক্ষিণ লাইন যা পূর্ব কুয়াংচৌতে পরিষেবা প্রদান করে। 'মূল লাইন'টি পান্যু স্কোয়্যার থেকে তিয়ানহে কোচ টার্মিনাল স্টেশন পর্যন্ত চলে, যেখানে 'উত্তর লাইন'টি টিয়ু শিলুতে বিভক্ত হয়ে কুয়াংচৌ পূর্ব স্টেশন হয়ে বিমানবন্দর দক্ষিণের দিকে চলে যায়। লাইন ৪ কুয়াংচৌয়ের পূর্ব প্রান্তিক শহরতলীতে পরিষেবা প্রদান করে এবং হুয়াংপু জেলার হুয়াংকুন থেকে নানশা প্যাসেঞ্জার বন্দর পর্যন্ত বিস্তৃত। এটি অলিম্পিক স্পোর্ট সেন্টার এবং ইউনিভার্সিটি টাউনে পরিষেবা প্রদান করে। লাইন ৫ জিয়াওকো (লিওয়ান) থেকে পূর্ব-পশ্চিমে ওয়েনচং (হুয়াংপু জেলা) পর্যন্ত চলে, শহরের মধ্য দিয়ে অভ্যন্তরীণ রিং রোড ধরে চলে। কুয়াংচৌ রেলওয়ে স্টেশন, গার্ডেন হোটেল এবং ঝুজিয়াং নিউ টাউনে পরিষেবা প্রদান করে। লাইন ৬ পার্ল নদীর উত্তর উপকূলে চলে। বেইজিং লু, কালচারাল পার্ক, হুয়াংহুয়াগাং, টুয়ানাইদা স্কয়ার এবং ডংশানহু পার্কে পরিষেবা প্রদান করে। লাইন ৭ দক্ষিণ শহরতলির মধ্য দিয়ে পূর্ব-পশ্চিমে চলে গেছে। লাইন ৮ পূর্ব-পশ্চিমে হাইজু জেলার মধ্য দিয়ে ফেনহুয়াং জিনকুন থেকে ওয়ানশেংওয়েই পর্যন্ত চলে। সান ইয়াত-সেন বিশ্ববিদ্যালয় এবং পাঝো প্রদর্শনী কেন্দ্র পরিষেবা প্রদান করে। গুয়াংফো লাইন হল চীনের প্রথম আন্তঃনগর মেট্রো, যা কুয়াংচৌকে ফোশান শহরের কেন্দ্রস্থলের সাথে সংযুক্ত করে। কুয়াংচৌ থেকে মধ্য ফোশানে প্রায় ৪৫ - ৬০ মিনিটের মধ্যে পৌঁছানো যায়। কুয়াংচৌ মেট্রো লাইন থেকে স্থানান্তর এবং ইয়াংচেংতং কার্ড গ্রহণযোগ্য। ঝুজিয়াং নিউ টাউন এপিএম হল একটি চালকবিহীন যাত্রী-পরিবহনকারী যা তিয়ানহে জেলার কেন্দ্রস্থলে পরিষেবা প্রদান করে এবং মেট্রোর সবচেয়ে কম ব্যবহৃত লাইন (আপনি যদি লাইন ৩ এর সবচেয়ে জনাকীর্ণ অংশ এড়াতে চান তবে এটি সুবিধাজনক)। লাইনটিতে লিনহেক্সি থেকে ক্যান্টন টাওয়ার পর্যন্ত ৯টি স্টপ রয়েছে এবং কুয়াংচৌ অপেরা হাউস, হাইক্সিনশা দ্বীপ (যেখানে ২০১০ এশিয়ান গেমসের উদ্বোধনী অনুষ্ঠান অনুষ্ঠিত হয়েছিল) এবং ক্যান্টন টাওয়ার সহ পর্যটন স্থানগুলিতে পরিষেবা প্রদান করে। এই লাইনে পৃথক টিকিট ব্যবহার করা হয় (ফ্ল্যাট ভাড়া ¥২, ইয়াংচেংটং কার্ড থাকলে ৫% ছাড়)। অন্যান্য মেট্রো লাইনের বিপরীতে, মেট্রো গেটের প্রবেশদ্বারে আপনাকে টোকেন প্রবেশ করাতে হবে - কাছে পৌঁছালে প্রস্থান গেটগুলি স্বয়ংক্রিয়ভাবে খুলে যায়। লাইন 9 13 14 18 21 এবং 22 নম্বরের লাইনগুলি দূরবর্তী শহরতলির এলাকায় পরিষেবা প্রদান করে এবং পর্যটকদের কাছে খুব একটা আকর্ষণীয় নয়। মেট্রো পথটি এখনও সম্প্রসারিত হচ্ছে এবং ডংগুয়ান, হুইঝো ও ঝংশানের সাথে সংযোগ স্থাপনের কথা বলা হচ্ছে। === বাসে করে === কুয়াংচৌতে বেশ ভালো বাসে গণ পরিবহনের ব্যবস্থা রয়েছে যা শহরের এক প্রান্ত থেকে অন্য প্রান্তে নিয়ে যায়। এখন পর্যন্ত, যাতায়াতের জন্য এটিই সবচেয়ে সস্তা উপায়। পুরোন বাসের জন্য বাস ভাড়া ¥১ এবং শীতাতপ নিয়ন্ত্রিত বাসের জন্য ¥২, যদিও পুরোন বাসগুলির বেশিরভাগই বন্ধ হয়ে গেছে। বাস স্টপগুলিতে তথ্য বেশিরভাগই চীনা ভাষায় লেখা হয়েছে, যদিও বর্তমানে স্টপের নাম ফিনিন বা ইংরেজিতেও লেখা থাকে (সর্বদা ইংরেজিতে রেকর্ড করা ঘোষণার সাথে সামঞ্জস্যপূর্ণ নয়) এবং সাবওয়ে স্টেশনগুলির কাছাকাছি স্টপগুলি (সাধারণত) কুয়াংচৌ মেট্রো লোগো দিয়ে চিহ্নিত করা হয়, আপনি হারিয়ে গেলে এটি আপনার কাজে লাগতে পারে। বাসের মধ্যে ম্যান্ডারিন, ক্যান্টোনিজ এবং কখনও কখনও ইংরেজিতে ঘোষণা করা হয়। বাসে ওঠার সময় সঠিক ভাড়া বা ইয়াং চেং টং কার্ড প্রয়োজন। যদি আপনি কোন ঘোষণাহীন বাসে ভ্রমণ করেন, তাহলে আপনার স্টপের কাছে আসার সময় প্রস্থান দরজার পাশে লাল বৈদ্যুতিক শব্দকারী যন্ত্রের (বাজার) বোতাম টিপে অথবা "শিয়া ই ঝান ইউ শিয়া (ফিনিন: xià yī zhàn yǒu xià)," বলে ড্রাইভারকে সংকেত দেওয়া উচিত, এর অর্থ "আমি পরবর্তী স্টপে নামছি" অথবা কেবল "ইউ শিয়া (有下, ফিনিন: yǒu xià)" বলুন। ক্যান্টোনিজ ভাষায় "ইউ শিয়া" হল "ইয়াউ লক (有落)।" বিভিন্ন যাত্রাপথের বাস স্টপগুলি সাধারণত একাধিক বিভাগে বিভক্ত থাকে, যাদের প্রতিটির নম্বর আলাদা। সাধারণত সব স্টপ একই রাস্তার পাশে একটার পর একটা থাকে, কিন্তু কিছু ক্ষেত্রে (যেমন হাইজু স্কোয়ারে) স্টপগুলি নানা জায়গায় ছড়িয়ে থাকে। বাসগুলি শুধুমাত্র একটি জেলার মধ্যে ভ্রমণের জন্য সুবিধাজনক, অথবা যেখানে ভূগর্ভস্থ রেলপথ দিয়ে কোন পরিষেবা নেই, শহরতলির এমন জেলাগুলিতে পৌঁছানোর জন্য এর প্রয়োজন। রাস্তায় যানবাহনের সংখ্যা বেশি হওয়ার কারণে চলাচল ধীরগতির হয় এবং যাত্রা অস্বস্তিকর হতে পারে। তবে সস্তা কিন্তু ধীর দর্শনীয় স্থান ভ্রমণের জন্য যাত্রার এই মাধ্যম সুবিধাজনক হতে পারে। লিওয়ান এবং ইউয়েসিউ জেলা ঘুরে দেখার জন্য ট্রলি বাস লাইন (রুট ১০১ - ১০৯) সুবিধাজনক। বেশিরভাগ বাস রুট সকাল ৬:০০ টা থেকে রাত ১২:০০ টা পর্যন্ত চলে। তারপর এগুলি রাতের বাস হিসেবে ব্যবহৃত হয় এবং নম্বরের সাথে ইয়ে (夜, রাত) উপসর্গ লাগিয়ে চলে। রাতের রুটের সংখ্যাগুলি সাধারণ রুটের সংখ্যার সাথে সম্পর্কিত নয়। ভাড়া সাধারণত ¥৩। প্রায় সব রাতের বাস ০১:০০ টা বা ০২:০০ টা নাগাদ বন্ধ হয়ে যায় এবং কিছু আবার ০৫:০০ টা নাগাদ শুরু হয়। বেশিরভাগ ক্ষেত্রে, রাতে ট্যাক্সি নেওয়াই ভালো ধারণা। কুয়াংচৌতে ৩০টিরও বেশি কমিউটার এক্সপ্রেস বাস লাইন (高峰快线) রয়েছে যা বেশিরভাগ ব্যস্ত সময়ে প্রধান বাস এবং সাবওয়ে ইন্টারচেঞ্জ থেকে যানজটপূর্ণ এলাকা এবং দূরবর্তী জেলাগুলিতে চলে। ভাড়া ¥১ - ¥৪। ইউনিভার্সিটি টাউনের (大学城专线) জন্য চারটি বিশেষ লাইনও রয়েছে। আপনি শহরের বেশিরভাগ প্রধান স্টেশনগুলিতে এগুলি খুঁজে পেতে পারেন যা আপনাকে ইউনিভার্সিটি টাউনে নিয়ে যাবে। ভাড়া ¥২ - ¥৪ এর মধ্যে থাকে। শহরের অনেক মনোরম স্থানের মধ্য দিয়ে ২টি পর্যটন বাস লাইন (旅游专线) যাতায়াত করে। অন্যান্য বিশেষ লাইনগুলি হল: কিছু বাণিজ্যিক জেলার লাইন, ফেভারভিউ প্যালেস এবং স্টার রিভারের মতো বিভিন্ন আবাসিক কমপ্লেক্সের জন্য শাটল বাস, এমনকি কিছু শপিং সেন্টারের জন্য বিনামূল্যে শাটল বাস। শপিং সেন্টারের শাটল বাসের ড্রাইভার আপনার কাছে কেনাকাটার রসিদ দেখতে চাইতে পারে। === বিআরটি দ্বারা === ২০১০ সালের গোড়ার দিকে বাস র‍্যাপিড ট্রানজিট (বিআরটি) সিস্টেম চালু হয়। এটি মূলত একটি দীর্ঘ পৃথকীকৃত বাস লেন (জিয়ামেনের মতো উঁচু বাসওয়ে নয়) যা তিয়ানহে রোড এবং ঝংশান অ্যাভিনিউ করিডোর ধরে পূর্ব শহরতলির দিকে চলে। কিছু মোড়ে সেতু এবং টানেল দিয়ে যাতায়াতের ব্যবস্থা আছে, যা ভ্রমণের সময়কে অনেক কমিয়ে দেয়, তবে অন্যান্য মোড়ে ট্র্যাফিক লাইট থাকে এবং তাই ট্র্যাফিক জ্যাম থাকে। এতে মেট্রো স্টেশনগুলির মতো বেশ ভিড় হতে পারে তবে এতে মেট্রো ট্রেনের তুলনায় কম দরজা থাকে এবং দাঁড়ানোর জায়গা সংকীর্ণ হতে পারে। বিআরটি ব্যবহার করে এমন সমস্ত বাস বি উপসর্গ (বি১, বি২২, ইত্যাদি) দিয়ে শুরু হয়, যদিও কিছু বাস "বি" ছাড়াই এই পথের কাছাকাছি থামে। বাস রুট (চীনা ভাষায়) পড়ার সময় আপনি প্রতিটি বিআরটি স্টেশনের নামের ওপরে বিআরটি লোগো দেখতে পাবেন, যেমন মেট্রো স্টেশনের কাছাকাছি বাস স্টপের ওপরে কুচৌ মেট্রো লোগো। বি১ প্রতিটি বিআরটি স্টেশনে থামে, তবে অন্যান্য বি রুটগুলি যে কোন সংখ্যক বিআরটি স্টেশন ব্যবহার করে (কখনও কখনও কেবল একটি) এবং বাকি সময় স্বাভাবিক রাস্তা ব্যবহার করে। যদি আপনি একটি সাধারণ (অ-বিআরটি) বাস স্টপে একটি বিআরটি বাসে চড়েন, তাহলে স্বাভাবিক ভাড়া ¥২ প্রযোজ্য হবে, তবে যদি আপনি অন্য একটি বিআরটি স্টপে যেতে চান, তাহলে আপনি বিআরটি পথে বিনামূল্যে স্থানান্তর করতে পারবেন। যদি আপনি একটি বিআরটি স্টপে চড়েন, তাহলে প্রবেশ নিয়ন্ত্রণের গেটে ¥২ (শুধুমাত্র কয়েন) প্রবেশ করান অথবা প্ল্যাটফর্ম এলাকায় প্রবেশের জন্য আপনার ট্রানজিট কার্ড ব্যবহার করুন; বাসে চড়ার সময় কোনও অর্থ প্রদানের প্রয়োজন নেই এবং আপনি পেছনের দিক দিয়ে চড়তে পারেন। সাধারণ বাস রুটের মতো, বিআরটি স্টেশনগুলিতে প্রায় কোনও ইংরেজিতে লেখা নেই, এবং কেবলমাত্র বর্তমান স্টেশনের নামটাই ফিনিনে লেখা থাকে। সামগ্রিকভাবে, যেসব ভ্রমণার্থী চীনা ভাষা পড়তে পারেন না তাঁদের জন্য এটি খুব একটা কার্যকর নয়। === ট্যাক্সি করে === কুয়াংচৌয়ের ট্যাক্সিগুলি খুবই সাশ্রয়ী। প্রথম ৩ কিলোমিটার বা প্রায় ১.৯ মাইলের জন্য শুরুর চার্জ ১২ ইয়েন। এরপর প্রতি কিলোমিটারের জন্য ২.৬ ইয়েন। কোনও জ্বালানি সারচার্জ যোগ করা হয় না। ট্রিপ ১৫ এবং ২৫ কিলোমিটারে পৌঁছোলে যথাক্রমে ২০% এবং ৫০% সারচার্জ স্বয়ংক্রিয়ভাবে যোগ হয়ে যায়। কিছু ট্যাক্সি পেমেন্ট হিসেবে ইয়াং চেং টংও গ্রহণ করে, কিন্তু চালকরা এটি পছন্দ করেন না। ট্যাক্সি হটলাইন হল ৯৬৯০০। ট্যাক্সিতে আপনার মূল্যবান জিনিসপত্র ভুলে গেলে এটি কাজে আসে। আপনার রসিদটি সংরক্ষণ করুন কারণ এতে ট্যাক্সির শনাক্তকরণ নম্বর থাকে। বেশিরভাগ ট্যাক্সি ড্রাইভার ইংরেজি বা অন্য কোনও বিদেশী ভাষা বলতে পারে না, তাই আপনার ট্যাক্সি ড্রাইভারকে দেখানোর জন্য আপনার গন্তব্যের নাম এবং ঠিকানা চীনা ভাষায় লিখে রাখুন। এদের অনেকেই উত্তরের দরিদ্র প্রদেশ থেকে এসেছেন এবং এমনকি ক্যান্টোনিজ ভাষাও জানেন না। যদি আপনার গন্তব্যটি সুপরিচিত না হয়, তাহলে ঠিকানার সাথে কাছাকাছি একটি ল্যান্ডমার্ক নিয়ে রাখুন, যেমন "গার্ডেন হোটেলের ওপারে"। যদিও চীনের প্রায় সব শহরের বেশিরভাগ ট্যাক্সিই সাধারণ ভক্সওয়াগেন এবং হুন্ডাই গাড়িই হয়, তবে কুয়াংচৌয়ের রাস্তায় 'লন্ডন ট্যাক্সি'র সংখ্যা ক্রমশ বৃদ্ধি পাচ্ছে (যা অবাক করার মতো কিছু নয় কারণ লন্ডনের সর্বশেষ প্রজন্মের কালো ক্যাবগুলি চীনের গিলি মোটরস দ্বারা তৈরি)। এগুলিতে হুইলচেয়ার নিয়ে ওঠা যায় এবং সর্বোচ্চ ৬ জন যাত্রী বসতে পারেন। অনেকেই হলুদ ট্যাক্সি ব্যবহার করার পরামর্শ দেন কারণ কোম্পানিটি শুধুমাত্র স্থানীয় কুয়াংচৌ ড্রাইভারদের নিয়োগ করে যাঁরা শহরটি ভালোভাবে জানেন - অন্যান্য ট্যাক্সি কোম্পানিগুলি সাধারণত অন্যান্য প্রদেশ থেকে অভিবাসী কর্মীদের ভাড়া করে যারা হয়তো জানে না তারা কোথায় যাচ্ছে। বেশিরভাগ ট্যাক্সির শিফট পরিবর্তন বিকেল ৩টা থেকে বিকেল ৫টার মধ্যে হয়। এই সময়ে, ট্যাক্সি খুঁজে পাওয়া কঠিন কারণ অনেক চালক শিফট শেষ হওয়ার আগে "চালনা বন্ধ (暂停服务)" চিহ্নটি প্রদর্শন ক'রে কাজ বন্ধ করে দেন, যদি না আপনি তাদের পছন্দমতো রাস্তায় যান। ০৭:৩০ - ০৯:০০ এবং ১৭:০০ - ১৯:০০ এর যাত্রীদের ব্যস্ত সময়ে ট্যাক্সি পাওয়াও কঠিন হতে পারে। সন্ধ্যায় বা রাতে ট্যাক্সি খুঁজে পাওয়া সাধারণত কোনও সমস্যা হয় না। ==== জালিয়াতি ==== কুয়াংচৌতে বেশিরভাগ মানুষ ট্যাক্সি ড্রাইভারদের সৎ বলে মনে করেন। তবে, পাঝৌ কমপ্লেক্সের কাছে ক্যান্টন ফেয়ারের সময়, চালকদের নিয়ম লঙ্ঘন করতে দেখা যায়, যেমন পরিষেবা প্রত্যাখ্যান করা এবং মিটার ব্যবহার না করে আগে থেকেই তাদের নিজেদের সুবিধামতো কোন ভাড়া বলা। শহরের অন্য কোথাও একটি সহজলভ্য ট্যাক্সি খুঁজে পাওয়াও কঠিন। ট্যাক্সি ড্রাইভারদের থেকে সাবধান থাকুন কারণ কখনও কখনও, তারা বারবার ব্লকের চারপাশে ঘুরে ভাড়া বাড়ানোর চেষ্টা করে এবং এর পাশাপাশি তারা জাল বিলও পাস করার চেষ্টা করবে। টোল বুথগুলি অতিক্রম করার সময় তারা কি অর্থ প্রদান করে সেদিকে মনোযোগ দিন। ভালো ড্রাইভাররা আপনাকে টোল রসিদ দেখাবে। মিটারে প্রদর্শিত ভাড়ার পরিমাণের সাথে কেবল টোল পরিমাণ যোগ করুন। বিমানবন্দর থেকে পূর্ব রেলওয়ে স্টেশনের মধ্যে একটি ট্রিপের খরচ প্রায় ¥১২০ - ¥১৩০ হবে। ১০০ ইয়েনের নোট দিয়ে টাকা মেটানোর সময়, নিশ্চিত করুন যে খুচরো টাকা ফেরত না নেওয়া পর্যন্ত আপনার দৃষ্টির বাইরে না যায়। কিছু ট্যাক্সি ড্রাইভার পেছন দিকে ঘুরে দাঁড়াবে, কিছু করবে, তারপর ফিরে আপনাকে জাল নোট ফেরত দেবে, বিশেষ করে যদি আপনি বিমানবন্দরে যাওয়ার পথে একজন বিদেশী হন। এই পরিস্থিতিতে আপনার করার প্রায় কিছুই থাকবে না। === গাড়ি করে === যদিও কুয়াংচৌতে গাড়ি চালিয়ে আপনি ঘুরতে পারেন, কিন্তু চীনের বৃহৎ এবং ঘনবসতিপূর্ণ শহরগুলিতে গাড়ি চালানোর পরিস্থিতি সম্পর্কে অপরিচিত ড্রাইভারদের সচেতন থাকা উচিত যে এই অভিজ্ঞতা অত্যন্ত ভয়ঙ্কর এবং সম্ভাব্য বিপজ্জনক হতে পারে। তবে, কুয়াংচৌতে ড্রাইভার সহ একটি গাড়ি ভাড়া করা যেতেই পারে। চীনের অন্যান্য শহরের মতো, রাস্তায় যানজটও কুয়াংচৌতে একটি বড় সমস্যা। কুয়াংচৌতে গাড়ি ভাড়া কোম্পানি: 'আভিস (安飞士汽车租凭), 9 হুয়ালি রোড, +৮৬ ২০ ৩৮২৯-৬২৭৯, ০৮:৩০ – ১৭:৩০। হার্জ' (赫兹国际汽车出租), ৮৯ লিনহে ওয়েস্ট রোড, জিংজিং হোটেলের প্রথম তলা। +৮৬ ২০ ৮৭৫৫-১৬০৮। আরও দেখুন চীনে গাড়ি চালানো। === মোটরসাইকেলে === যদিও এটি শহরের পেছনের গলিপথ এবং রাস্তায় চলাচলের একটি সুবিধাজনক উপায়, শহরের কেন্দ্রস্থলে মোটরসাইকেল নিষিদ্ধ, এবং এই নিষিদ্ধ এলাকায় মোটরসাইকেল চালালে জরিমানা হতে পারে এবং সেইসঙ্গে গাড়িও বাজেয়াপ্ত করা হতে পারে। যে সমস্ত বৈদ্যুতিক যানবাহনের লাইসেন্স ইতিমধ্যেই আছে, সেগুলি বেশিরভাগ রাস্তায় ব্যবহার করা যেতে পারে, যদি চালক সঠিকভাবে হেলমেট পরে থাকেন এবং পেছনের সিটে কোনো প্রাপ্তবয়স্ক না থাকে, তখন ট্রাফিক পুলিশ তাদের থামাবে না। তবে, বেশিরভাগ ক্ষেত্রেই, প্রয়োগ শিথিল। === সাইকেলে করে === গণপরিবহনের উন্নতি এবং ব্যক্তিগত গাড়ির ক্রয়ক্ষমতা বৃদ্ধির কারণে, কুয়াংচৌতে সাইকেলে চলাচল খুব কম হয়ে গেছে। তবে সরকার এই কম-কার্বন পরিবহন পদ্ধতির প্রচার করে যাচ্ছে। অনেক বিআরটি লাইন এবং পাতাল রেল স্টেশন বরাবর এখন ১০০টিরও বেশি সাইকেল ভাড়া কেন্দ্র পাওয়া যায়। ভাড়া ফি প্রতি ঘন্টা এবং দৈনিক ৩০ ¥ পর্যন্ত। হাইঝু জেলার পাশে পার্ল নদীর ধারে একটি জনপ্রিয় সাইকেল রুট রয়েছে। তিয়ানহে জেলা সহ শহরের কেন্দ্রস্থলে ধীরে ধীরে অন্যান্য নির্দিষ্ট সাইকেল লেন দেখা যাচ্ছে। অনেক পাবলিক ভাড়া কেন্দ্রে ইয়াংচেংটং কার্ড গ্রহণ করা হয়। প্রধান হাইপারমার্কেটে নতুন বাইক পাওয়া যায়। সস্তা এক-গতির সাইকেলের দাম ¥২০০ থেকে শুরু হয়, ২১-গতির মাউন্টেন বাইকের জন্য দাম পড়ে প্রায় ¥৮০০ পর্যন্ত, যদিও মান খুব একটা সন্তোষজনক নয়। সাইকেলের সবচেয়ে সাধারণ দুটি আন্তর্জাতিক ব্র্যান্ড হলো জায়ান্ট এবং মেরিডা (উভয়ই তাইওয়ানের)। যদিও এগুলি একটু বেশি ব্যয়বহুল (১টির বেশি গিয়ার সহ যে কোন কিছুর জন্য ¥১০০০ এর বেশি খরচ হতে পারে), তবে তারা একটু দ্রুত হয় এবং উন্নত মান দেয়। একটি ভালো মানের তালাও নিন - বাইক চুরি ব্যাপকভাবে হয়! সাবওয়েতে (কিন্তু বাসে নয়) ভাঁজ করা বাইক নিয়ে যাওয়ার অনুমতি আছে এবং চালকের বিবেচনার ভিত্তিতে ট্যাক্সির ট্রাঙ্কে বহন করা যেতে পারে, তবে নদী পারাপারের ফেরি ছাড়া অন্য কোনও ধরণের গণ পরিবহনে ভাঁজবিহীন বাইক নেওয়ার অনুমতি নেই। ঝুজিয়াং টানেল বা ঝুজিয়াং ঝুলন্ত সেতু দিয়ে সাইকেলে নদী পার হওয়ার অনুমতি নেই, তবে ¥১ দিয়ে পাবলিক ফেরিতে যাওয়ার অনুমতি আছে (নিচে দেখুন)। === ফেরি করে === পার্ল নদী (ঝুজিয়াং) পার হওয়ার সবচেয়ে সস্তা উপায় হল ফেরি। ১৯৮০ এবং ৯০ এর দশকের গোড়ার দিকে ফেরিগুলি খুবই জনপ্রিয় ছিল, প্রতিদিন হাজার হাজার যাত্রীকে নদী পার করে নিয়ে যেত। আজকাল এর জনপ্রিয়তা উল্লেখযোগ্যভাবে হ্রাস পাচ্ছে, প্রধানত পার্ল নদীর ওপর বেশ কয়েকটি সেতু এবং এর নিচে মেট্রো টানেলের কাজ শেষ হওয়ার কারণে। শহরের কেন্দ্রস্থল (মধ্য লন্ডনের টেমসের চেয়ে একটু প্রশস্ত) দিয়ে যাওয়ার সময় নদীটি সরু হয়ে গেছে। ফেরির জন্য অপেক্ষা করার চেয়ে সেতু বা মেট্রো ব্যবহার করে নদী পার হওয়া সাধারণত মানুষের জন্য দ্রুত এবং সুবিধাজনক। এখনও জনপ্রিয় একটি ফেরি রুট হুয়াংশা পিয়ার (শামিয়ান দ্বীপের পাশে সামুদ্রিক খাবারের বাজারের কাছে) কে ফ্যাংকুনের পাশে চাংদি রোডের পিয়ারের সাথে সংযুক্ত করে। ফেরিগুলি প্রতি ১০ মিনিট অন্তর ছাড়ে, ০৬:০০ থেকে ২২:০০ পর্যন্ত। ভাড়া ¥০.৫, অথবা সাইকেলের সাথে ¥১। ভাড়া নগদে (কোনও খুচরো ফেরত পাবেন না) অথবা ইয়াংচেংটং কার্ড ব্যবহার করে পরিশোধ করা যেতে পারে। সাইক্লিস্ট এবং পথচারীদের জন্য আলাদা বোর্ডিং গেট রয়েছে এবং আপনাকে বোর্ডিং গেটে অর্থ প্রদান করতে হবে। === পায়ে হেঁটে === শহরের আকার বিশাল হওয়ার কারণে, বিভিন্ন জেলার গন্তব্যস্থলে পৌঁছানোর চেষ্টা করলে হেঁটে যাওয়া ঠিক নয়। তবে, প্রতিটি জেলা ঘুরে দেখার জন্য হাঁটা একটি দুর্দান্ত উপায়। প্রায় প্রতিটি ছোট গলিতেই বাজার, ছোট পুরাতন জিনিসপত্রের দোকান ও স্থানীয় রেস্তোরাঁর মতো খাবার পাওয়া যায়। প্রধান রাস্তা ধরে হাঁটা দুঃস্বপ্নের মতো হতে পারে - নির্মাণ কাজের ফলে পথচারীদের জন্য কিছুটা অসুবিধাজনকভাবে ভ্রমণপথের পরিবর্তন হতে পারে। খোলা ম্যানহোলের ঢাকনা বা সিমেন্টের বিশাল স্তূপে ফুটপাত আটকে থাকা সাধারণ ঘটনা। রাস্তা পারাপারের সময় সাবধানতা অবলম্বন করুন, এমনকি সবুজ আলো থাকলেও, কারণ সাইকেল এবং গাড়িগুলি নিয়মিতভাবে আশা করে যে সবাই তাদের পথ থেকে সরে যাবে এবং তারা অন্ধভাবে গাড়ি চালাবে। অনেক বড় মোড় জটিল আন্ডারপাস এবং ফুটওভার ব্রিজ ব্যবহার করে পার হতে হয়। আপনার সাথে একটি মানচিত্র থাকা নিশ্চিত করুন। কিছু রাস্তার সাইনবোর্ড ইংরেজিতে থাকলেও ছোট ছোট রাস্তাঘাট আর গলির গোলকধাঁধায় হারিয়ে যাওয়া খুবই সহজ। == কি দেখবেন == কুয়াংচৌয়ের দীর্ঘ ইতিহাস দেখতে পাবেন লিওয়ান এবং ইউয়েসিউ জেলায়। দ্রুত শহরের বৃদ্ধি হওয়ার কারণে ঐতিহ্যবাহী ভবন ধীরে ধীরে অদৃশ্য হয়ে যাচ্ছে, তবে ইয়েদ রোড, রেনমিন নান রোড এবং ঝংশান রোডের কাছে এখনও এগুলি দেখতে পাওয়া যায়। ছবি তোলার জন্য এগুলি সুন্দর জায়গা। ১৯ শতকে কুয়াংচৌয়ের শামিয়ান দ্বীপে (লিওয়ান) ইউরোপীয় বসতি ছিল এবং সেখানকার ঔপনিবেশিক ভবনগুলি এখনও আছে। ঐতিহ্যবাহী ক্যান্টোনিজ স্থাপত্যের একটি বিখ্যাত উদাহরণ হলো চেন ক্ল্যান একাডেমি (লিওয়ান), এবং ইউয়েসিউতে বেশ কয়েকটি মন্দির রয়েছে যা জনপ্রিয় গন্তব্য। ইউয়েসিউতে সান ইয়াত-সেন মেমোরিয়াল হলের মতো ২০ শতকের ঐতিহাসিক স্থানও রয়েছে। তিয়ানহে জেলাটি একটি নতুন ব্যবসায়িক জেলার (ঝুজিয়াং নিউ টাউন) কার্যস্থল হয়ে উঠেছে, যেখানে সুউচ্চ অফিস ভবন এবং কিছু নতুন সাংস্কৃতিক প্রতিষ্ঠান রয়েছে। কুয়াংচৌ একটি বিশাল শহর, তবে এটি সুন্দর প্রাকৃতিক স্থানগুলির আবাসস্থলও। শহরের কেন্দ্রস্থলের ঠিক উত্তরে অবস্থিত বাইয়ুন পর্বত হল একটি বিশাল পাহাড়ি পার্ক যেখানে বন, ঝর্ণা এবং দীর্ঘ হাইকিং পথ রয়েছে, সেইসাথে সাধারণ ভ্রমণকারীদের ওপরে ওঠার জন্য একটি কেবল কার রয়েছে। শহরের দক্ষিণে (পান্যু জেলা) অবস্থিত চিমেলং থিম পার্কগুলিতে একটি জনপ্রিয় সাফারি পার্কের পাশাপাশি রোলার কোস্টার এবং অন্যান্য আকর্ষণ রয়েছে। ক্যান্টন টাওয়ার, যেটি আনুষ্ঠানিকভাবে কুয়াংচৌ টিভি অ্যাস্ট্রোনমিক্যাল অ্যান্ড সাইটসিয়িং টাওয়ার নামে পরিচিত, সেটি হাইঝু জেলার একটি ৬০৪ মিটার (১,৯৮২ ফুট) লম্বা বহুমুখী পর্যবেক্ষণ টাওয়ার। এটি ২০০৯ সালে নির্মাণ করা হয়েছিল এবং ২০১০ সালের এশিয়ান গেমসের আগে ২০১০ সালের ২৯শে সেপ্টেম্বর এটিকে কার্যকর করা হয়েছিল। আগেকার সর্বোচ্চ টরন্টোর সিএন টাওয়ারকে প্রতিস্থাপিত করে এটি স্বল্প সময়ের জন্য বিশ্বের সবচেয়ে উঁচু টাওয়ারের খেতাব অর্জন করেছিল, কিন্তু এরপর টোকিও স্কাইট্রি একে ছাড়িয়ে গেছে। ২০১৩ সালের ৩রা আগস্ট সাংহাই টাওয়ার সর্বোচ্চ হয়ে ওঠার আগে এটি চীনের সবচেয়ে উঁচু কাঠামো ছিল এবং এখন এটি বিশ্বের দ্বিতীয় সর্বোচ্চ টাওয়ার এবং বিশ্বের পঞ্চম সর্বোচ্চ স্বাধীনভাবে দাঁড়ানো কাঠামো। == কি করবেন == পার্ল রিভার নাইট ক্রুজ (珠江夜游) দাশতৌ পিয়ার (大沙头码头), তিয়ানজি পিয়ার (天字码头), এবং সিদি পিয়ার (西堤码头) – এটি সন্ধ্যায় এক থেকে দুই ঘন্টার ক্রুজ এবং পার্ল নদীর ধারে কুয়াংচৌ আকাশরেখা দেখার একটি চমৎকার উপায়, এর সাথে বাই-ই-তানে একটি আলোক প্রদর্শনীও অন্তর্ভুক্ত থাকে। ডিলাক্স ডিনার ক্রুজের টিকিট বেশিরভাগ উচ্চমানের হোটেল থেকে কেনা যায়। প্রতি ব্যক্তির জন্য দাম পড়ে ¥৫০ - ¥২০০। উচ্চমানের ক্রুজে সাধারণত ডিনার বুফে অন্তর্ভুক্ত থাকে। ডেটাইম রিভার "ক্রুজ" মাত্র ৫ ইয়েন খরচ করে, আপনি ঝংসান বিশ্ববিদ্যালয়ের শেষ টার্মিনালে গিয়ে আবার ফিরে আসতে পারবেন। রিভারসাইড হোস্টেলের সামনের জেটিতে টিকিট বিক্রেতাকে বলুন, আপনি কেবল একটি আনন্দ ভ্রমণ চান। ফেরার পথে, আপনি বাণিজ্যিক জেলার কেন্দ্রস্থলে নদীর অপর পাড়ে নেমে যেতে পারেন। কয়েক ঘন্টা হেঁটে বা এমনকি রাতের খাবারের পর, রিভারসাইড হোস্টেলে ফিরে যেতে আপনার খরচ হবে মাত্র ১ ইয়েন। পাবলিক বাসে চড়ুন এটি সস্তা এবং সাধারণত নিরাপদ, কিন্তু পকেটমারদের থেকে সাবধান থাকুন। বৈদ্যুতিক ট্রামগুলির ভাড়া আরও সস্তা, মাত্র ¥২। যে কোন একটি পাবলিক বাসে চড়ুন। চালকরা সাধারণত খুব বন্ধুত্বপূর্ণ এবং সহায়ক। যতক্ষণ আপনার কাছে যাত্রার জন্য পর্যাপ্ত পরিমাণে পয়সা থাকবে, ড্রাইভারকে বলুন যে আপনি কেবল আনন্দ ভ্রমণের জন্য এসেছেন। (ক্যান্টোনিজ ভাষায় ইয়াউ চেহ হোর-এর আক্ষরিক অর্থ কেবল যাত্রার জন্য বা কেবল মজা করার জন্য। যেখানে যাত্রা শেষ হয়, যে কাউকে জিজ্ঞাসা করুন কোন বাসগুলি আপনাকে ফিরিয়ে নিয়ে যাবে এবং ড্রাইভারকে বলুন কখন নামতে হবে তা জানাতে। আপনি ড্রাইভারের থেকে খুব বেশি দূরে না বসে থাকলে তিনি আপনাকে জানাবেন। চিন্তা করবেন না, এই বাসগুলিতে সবাই খুব সহায়ক। প্রতারণা ও কল্পিত অপরাধ নিয়ে অতিরিক্ত সন্দেহবাদী হয়ে থাকলে আপনি একটি দারুণ ছুটির আনন্দ নষ্ট করবেন। === উৎসব === চীনা নববর্ষ / বসন্ত উৎসব (春节 চুনজি) প্রথম চান্দ্র মাসের প্রথম দিন থেকে শুরু হয়, সাধারণত জানুয়ারি বা ফেব্রুয়ারিতে। এটি ১৫ দিনের একটি উৎসব। এই সময় কিছু জেলা বেশ জনশূন্য হয়ে যায় কারণ অনেক পরিযায়ী শ্রমিক তাদের নিজ প্রদেশে ফিরে যায়। নববর্ষের আগের দিনগুলিতে ফুলের মেলা জনপ্রিয়। ড্রাগন বোট ফেস্টিভ্যাল (端午节 ডুয়ানউই জিয়ে) পঞ্চম চন্দ্র মাসের পঞ্চম দিনে, সাধারণত মে বা জুন মাসে পালিত হয়। এই উৎসবটি কু ইউয়ান (屈原)-এর আত্মত্যাগের স্মরণে পালিত হয়। তিনি একজন বিখ্যাত কবি ছিলেন এবং যুদ্ধরত রাষ্ট্রের সময়কালে সরকারি দুর্নীতির বিরুদ্ধে সমালোচনা হিসেবে নদীতে ডুবে আত্মহত্যা করেছিলেন। উৎসবের মূল আকর্ষণগুলি হল পার্ল নদীর ধারে ড্রাগন নৌকা দৌড় এবং বাঁশের পাতায় মোড়ানো ভাতের ডাম্পলিং (粽子) খাওয়া। মধ্য-শরৎ উৎসব (中秋节 ঝোংকিউ জিয়ে) ৮ম চান্দ্র মাসের ১৫তম দিনে, সাধারণত সেপ্টেম্বর বা অক্টোবরে হয়। এই ছুটির সময় ক্যান্টোনিজ মুন কেক উপভোগ করা হয়। লিয়ান জিয়াং লু এবং তাওতাও জু-এর মুন কেক বিশেষভাবে বিখ্যাত ("খাওয়া-দাওয়া" বিভাগটি দেখুন)। বাচ্চাদের প্রিয় হল কাগজের লণ্ঠন। অনেক স্থানীয় মানুষ ফেরিতে চড়ে পার্ল নদীতে পূর্ণিমার দৃশ্যও উপভোগ করে। সমাধি পরিচ্ছন্নতা দিবস (清明节 কিংমিং জিয়ে) বসন্ত সংক্রান্তিকে ঘিরে পালিত হয়, সাধারণত ৫ই এপ্রিল। ই সময় পারিবারিক সমাধিস্থল পরিদর্শন ক'রে পরিষ্কার করা হয় এবং নৈবেদ্য প্রদান করা হয়। ডাবল নাইন্থ ফেস্টিভ্যাল (重阳节 চোংইয়াং জিয়ে) নবম চান্দ্র মাসের ৯ তারিখে, সাধারণত অক্টোবর মাসে অনুষ্ঠিত হয়। ক্যান্টনের অধিবাসীদের বাইয়ুন পর্বতে আরোহণের ঐতিহ্য রয়েছে। এটি এপ্রিল মাসের সমাধি পরিচ্ছন্নতা দিবসের একটি শরৎ সংস্করণ। কি শি, বা চীনা ভ্যালেন্টাইন্স ডে (七夕 কিশি) সাধারণত আগস্ট বা সেপ্টেম্বর মাসে হয়। কিংবদন্তি অনুসারে, একজন স্বর্গীয় পরী ঝিন্যু (织女) খামারের একজন মানব পুরুষ নিউলাংয়ের (牛郎) প্রেমে পড়ে। স্বর্গীয় পরীর মানবের প্রেমে পড়া নিষিদ্ধ ছিল; শাস্তি হিসেবে, তাদের বছরে কেবল একবার দেখা করার অনুমতি দেওয়া হত। সাধারণত শহরে এই ছুটি উদযাপনের জন্য কুচকাওয়াজ এবং কার্নিভাল অনুষ্ঠিত হয়। এটি ভ্যালেন্টাইন্স ডে-র চীনা সমতুল্য, তবে স্থানীয়দের মধ্যে এটি ধীরে ধীরে তার আবেদন হারাচ্ছে; অনেকেই ১৪ই ফেব্রুয়ারির পশ্চিমী ভ্যালেন্টাইন্স ডে গ্রহণ করেছেন। শীতকালীন অয়নকাল (冬至, 过冬 দংঝি), যার আক্ষরিক অর্থ শীতের আগমন, সেটি পালিত হয় ২২শে ডিসেম্বর। ঐতিহ্যগতভাবে, ক্যান্টনবাসীরা দিনটি পারিবারিক ভোজের মাধ্যমে পালন করে, যেখানে প্রায়শই সংরক্ষিত হাঁস এবং সসেজ থাকে। তবে, দিনের উৎসবের খাবারের প্রধান আকর্ষণ হল ময়দার ডাম্পলিং (汤丸) দিয়ে পরিবেশিত গরম স্যুপ। === ক্যান্টন ফেয়ার === ক্যান্টন ফেয়ার (চীনের আমদানি ও রপ্তানি পণ্য মেলা) বছরে দুবার (বসন্ত এবং শরৎ) হাইঝু জেলার পাঝো কমপ্লেক্সে অনুষ্ঠিত হয়। এটি প্রতিবার কয়েক সপ্তাহ ধরে চলে — উদাহরণস্বরূপ, ২০১৮ সালের শরৎ মেলা ১৫ই অক্টোবর থেকে ৪ঠা নভেম্বর পর্যন্ত চলেছিল। মাওয়ের আমলের বেশিরভাগ সময় এবং ১৯৭৮ সালে দেং জিয়াওপিংয়ের অর্থনৈতিক সংস্কারের আগে পর্যন্ত, ক্যান্টন মেলা ছিল চীনা এবং বিদেশী ব্যবসায়ীদের মিলিত হওয়ার এবং চুক্তি করার একমাত্র উপায়। এটি এখনও চীনের বৃহত্তম বাণিজ্য মেলা; ২০১২ সালের অক্টোবরের মেলায় দশ লক্ষ বর্গমিটারের (১১ মিলিয়ন বর্গফুট)ও বেশি প্রদর্শনী স্থান, ২৪,০০০ এরও বেশি প্রদর্শক এবং ১৮৮,০০০ এরও বেশি বিদেশী ক্রেতা ছিল। সেই মেলায় প্রায় ৩২.৫ মিলিয়ন ডলার মূল্যের ব্যবসা হয়েছিল এবং পরে মেলায় যোগাযোগের মাধ্যমে প্রায় আরও অনেক কিছু করা হয়েছিল। যদি আপনি মেলায় যেতে চান, তাহলে আগে থেকেই হোটেলে স্থান সংরক্ষণ করুন। মেলা চলাকালীন হোটেলগুলি সাধারণত ভরা থাকে এবং ব্যয়বহুল হয়। মেলায় যাওয়ার জন্য মেট্রো একটি ভালো পরিবহন বিকল্প এবং অনেক হোটেল বিনামূল্যে শাটল পরিষেবা প্রদান করে। প্রতি বছর শিয়ামেনে দুটি তুলনামূলকভাবে ছোট, তবে গুরুত্বপূর্ণ বাণিজ্য মেলা হয়। মেলা দুটি এমনভাবে নির্ধারিত থাকে যাতে একবারে শিয়ামেন মেলা এবং ক্যান্টন মেলা পরিদর্শন করা সম্ভব হয়। == লেখাপড়া == কুয়াংচৌতে 'সান ইয়াত-সেন বিশ্ববিদ্যালয়' (中山大学 ক্যান্টনিজ ভাষায় জুংসান দাইহোক, ম্যান্ডারিনে ঝোংসান দাক্সু) অবস্থিত, এটি চীনের অন্যতম প্রধান বিশ্ববিদ্যালয় এবং কুয়াংডং প্রদেশের সবচেয়ে মর্যাদাপূর্ণ বিশ্ববিদ্যালয়। এটি ঐতিহাসিকভাবেও গুরুত্বপূর্ণ, কারণ এটি চীন প্রজাতন্ত্রের প্রতিষ্ঠাতা রাষ্ট্রপতির নামে প্রতিষ্ঠিত এবং নামকরণ করা হয়েছে। আন্তর্জাতিক শিক্ষার্থীদের জন্য বিশ্ববিদ্যালয়ে ভর্তির সুযোগ রয়েছে এবং বিদেশী বিশ্ববিদ্যালয়গুলির শিক্ষার্থীদের জন্য এখানে বিনিময় কর্মসূচিতে পড়াশোনা করার সুযোগ রয়েছে। সম্ভাব্য আন্তর্জাতিক শিক্ষার্থীদের আগ্রহ হতে পারে এমন অন্যান্য প্রতিষ্ঠানগুলির মধ্যে রয়েছে: কুয়াংচৌ ইউনিভার্সিটি অফ ট্র্যাডিশনাল মেডিসিন (广州中医药大学 কুয়াংচৌ ঝোংইইয়াও দাক্সুয়ে) (মেট্রো ২ সানুয়ানলি প্রস্থান বি)। এখানে চীনা চিকিৎসা এবং আকুপাংচার (中医和针灸) পড়ানো হয়, এটি চীনের ঐতিহ্যবাহী চিকিৎসার অন্যতম প্রধান বিশ্ববিদ্যালয় এবং অনেক বিদেশী শিক্ষার্থীকে আকর্ষণ করে। ঝুহাইতেও এর একটি শাখা রয়েছে। ম্যান্ডারিন হাউস কুয়াংচৌ স্কুল (广州美和汉语学校 কুয়াংচৌ মেই হে হ্যানিশু জুয়েসিয়াও) (তিয়ানহে ব্যবসায়িক জেলা)। বিশ্ব ভাষা সরবরাহকারী বিভাগে এসটিএম-এর 'স্টার অ্যাওয়ার্ড'-এর প্রাক্তন বিজয়ী এবং একাধিকবার মনোনীত। সাংহাই এবং বেইজিংয়ে ভাষা কেন্দ্র রয়েছে এবং আইএএলসি দ্বারা মানসম্মতভাবে স্বীকৃত। ম্যান্ডারিন হাউস কুয়াংচৌ স্কুল তাদের সমস্ত শাখার স্কুলে একই পাঠ্যক্রম, কোর্স এবং শিক্ষার মানের স্তর বজায় রাখে। কার্যকর নিবিড় ও ব্যবসায়িক কোর্স থেকে শুরু করে ব্যক্তিগত টিউটরিং, এইচএসকে প্রস্তুতি এবং জুনিয়র প্রোগ্রাম, প্রতিটি স্তরের জন্য সবচেয়ে উপযুক্ত একটি কোর্স রয়েছে তা নিশ্চিত করে। == কেনাকাটা == === রাস্তার বাজার === যদি সময় এবং আবহাওয়া অনুকূল থাকে, তাহলে শহরটি দেখার জন্য সম্ভবত হেঁটে যাওয়াই সবচেয়ে ভালো উপায়, কারণ প্রাচীন জিনিসপত্রে ভরা পেছনের গলিগুলিতে মোটরচালিত যানবাহন নিয়ে ঢোকা যাবে না। বেশিরভাগ ব্যবসা এবং পণ্য বিভাগ একটি নির্দিষ্ট এলাকায় বা একটি প্রধান রাস্তার পাশে কেন্দ্রীভূত। অবস্থানের জন্য লিওয়ান এবং ইউয়েসিউ নিবন্ধগুলি দেখুন। === মল এবং শপিং সেন্টার === ইউয়েসিউ এবং তিয়ানহের মতো এলাকায় অনেক বড় শপিং মল নির্মিত হয়েছে। == খাওয়া-দাওয়া == স্বতন্ত্র তালিকাগুলি কুয়াংচৌ-এর জেলা নিবন্ধে পাওয়া যেতে পারে। ক্যান্টোনিজ রন্ধন প্রণালী রঙ, সুগন্ধ, স্বাদ এবং উপস্থাপনার মিশ্রণের জন্য সুপরিচিত এবং এটি দেশের শীর্ষ চারটি রন্ধন প্রণালীর মধ্যে স্থান পেয়েছে। বিশেষ করে, ডিম সাম, একটি উপাদেয় পেস্ট্রি, তৈরি পদ্ধতি সহজ অথচ সুস্বাদু হওয়ার জন্য বিখ্যাত। ক্যান্টোনিজ খাবারের বিকাশ এবং বৈচিত্র্যের ক্ষেত্রে, স্থানীয় রীতিনীতি এবং সেইসঙ্গে চীনের অন্যান্য অঞ্চলের তুলনায় পশ্চিমের সাথে যোগাযোগের দীর্ঘ ইতিহাস, একটি গুরুত্বপূর্ণ ভূমিকা পালন করেছে। পশ্চিমী দেশগুলিতে "চীনা খাবার" বলতে সাধারণত ক্যান্টোনিজ খাবারকেই বোঝায়, যদিও খাবারগুলি পশ্চিমী স্বাদের সাথে তাল মিলিয়ে কিছুটা অভিযোজিত হয়েছে। এর অর্থ অনেক পশ্চিমী ভ্রমনার্থী কিছুটা হলেও ক্যান্টোনিজ খাবারের সাথে আগেই পরিচিত হয়েছেন। চীন জুড়ে খাঁটি ক্যান্টোনিজ খাবার আরেকটি কারণেও বিখ্যাত - ক্যান্টনবাসী প্রায় সবকিছুই খেতে অভ্যস্ত। একটি সুপরিচিত চীনা রসিকতা হল যে তারা টেবিল ছাড়া চার পা বিশিষ্ট যে কোন কিছু, বিমান ছাড়া উড়ন্ত যে কোন কিছু এবং সাবমেরিন ছাড়া সন্তরনরত অন্য যে কোন কিছু খায়। এর পাশাপাশি, প্রাণীদের বিভিন্ন অভ্যন্তরীণ অঙ্গ নিয়মিত খাওয়া হয়, যেমন লিভার, কিডনি, হৃদপিণ্ড এমনকি মস্তিষ্ক। এর মানে হলো, ক্যান্টনিজ খাবার চীনের সবচেয়ে সাহসী খাবারের ধারাগুলির মধ্যে একটি, যদি না একেবারেই সবচেয়ে সাহসী হয়, কারণ তারা বহুলভাবে অদ্ভুত উপকরণ ব্যবহার করে এবং কি কি খাওয়া যায় তার সংজ্ঞাটিও তাদের কাছে অত্যন্ত বিস্তৃত। এইভাবে কুয়াংচৌ তার স্বতন্ত্র নাম "ইটিং ইন কুয়াংচৌ (食在广州)" অর্জন করেছে। সিচুয়ান খাবার এবং চীন জুড়ে অন্যান্য অনেক রান্নার বিপরীতে, ক্যান্টোনিজ রান্নায় খাবারের উপাদানগুলির আসল স্বাদ সংরক্ষিত হয় এবং সাধারণত মশলাদার হয় না। খাবারগুলিতে উমামির স্বাদের ওপর দৃঢ়ভাবে জোর দেওয়া হয়। স্যুপও ক্যান্টোনিজ খাবারের একটি গুরুত্বপূর্ণ অংশ। ক্যান্টোনিজ স্যুপগুলি দীর্ঘ সময় ধরে রান্না করা হয় (সাধারণত ৪+ ঘন্টা)। বিশ্বজনীন প্রকৃতির কারণে, কুয়াংচৌতে বিশ্বের বিভিন্ন স্থানের খাবারও পাওয়া যায়। বিশেষ করে, এখানে বিপুল সংখ্যক আফ্রিকান বসবাসের কারণে, সেই জনসংখ্যার চাহিদা পূরণের জন্য বিভিন্ন আফ্রিকান খাবার পরিবেশন করে এমন বেশ কয়েকটি রেস্তোরাঁ রয়েছে। === কি খাবেন === হোয়াইট কাট চিকেন (白切鸡) এটি ক্যান্টোনিজের সবচেয়ে জনপ্রিয় খাবারগুলির মধ্যে একটি। মুরগির মাংসের আসল স্বাদ উপভোগ করার জন্য এটি হালকা মশলা দিয়ে তৈরি করা হয় এবং সাধারণত পাশে শুকনো আদা গুঁড়ো এবং পেঁয়াজকলি দিয়ে তৈরি সসের সাথে পরিবেশন করা হয়। অনেক ক্যান্টোনিজ রেস্তোরাঁ এই খাবারের ওপর ভিত্তি করে তাদের নিজস্ব খাবার তৈরি করে, যেমন কুয়াংচৌ রেস্তোরাঁর ওয়েনচাং চিকেন, বিংশেং রেস্তোরাঁর রিয়েল টেস্ট চিকেন এবং বিভিন্ন রেস্তোরাঁর কিংপিং চিকেন। ইয়াম চা / ডিম সাম (饮茶/ 点心) "দুই টুকরো সহ এক পাত্র চা (一盅两件)" হল কুয়াংচৌয়ের ডিম সাম সংস্কৃতি। অনেক স্থানীয় মানুষ অল্প কিছু খাবারের অর্ডার দিয়ে ঘন্টার পর ঘন্টা আড্ডা দেয় এবং সংবাদপত্র পড়ে। অনেক রেস্তোরাঁয় সহজেই একশরও বেশি বিভিন্ন ধরণের ডিম সাম পাওয়া যায়। প্রতিটি খাবারের পরিমাণ কম থাকার কারণে একজন এখান থেকে বাইরে বেরিয়ে নিজের রুচিসম্মত নতুন খাদ্যের স্বাদ নেওয়ার চেষ্টা করতে পারেন। সিউ মেই / শাও ওয়েই (烧味) ক্যান্টোনিজ বারবিকিউ বিশ্বজুড়ে বিখ্যাত, যেখানে অনেকেই রোস্ট করা হাঁস এবং মুরগির ছবি দোকানের সামনে ঝুলতে দেখেছেন। ক্যান্টোনিজ রেস্তোরাঁগুলির একটি প্রধান খাবার হলো সিউ মেই। এর কিছু ধরণের মধ্যে রয়েছে বারবিকিউ করা শুয়োরের মাংস (叉烧), রোস্ট করা হাঁসের মাংস (烧鹅) এবং রোস্ট করা শুয়োরের মাংস (烧肉)। সামুদ্রিক খাদ্য (海鲜) ক্যান্টোনিজ সংস্কৃতি অন্বেষণ করার জন্য ক্যান্টোনিজ পদ্ধতিতে তাজা সামুদ্রিক খাবার খাওয়া একটি ভালো উপায়। চোখের সামনে জীবন্ত মাছ বা গলদা চিংড়ি তোলা থেকে শুরু করে সামুদ্রিক প্রাণীটির মাথা সহ পরিবেশিত হওয়া এবং খাওয়া, এটি যে কোন পর্যটকের জন্য একটি বিশেষ উত্তেজনাপূর্ণ ঘটনা। মিষ্টি খাবার (甜品, 糖水) একটি ক্যান্টনিজ খাবার ক্যান্টনিজ মিষ্টি খাবার ছাড়া সম্পূর্ণ হয় না। স্যুপি বা কাস্টার্ড ডেজার্ট এখানে খুব চলে। কুয়াংচৌয়ের দুটি স্বতন্ত্র প্রিয় মিষ্টান্ন হলো ডবল লেয়ারড মিল্ক (双皮奶) এবং জিঞ্জার মিল্ক কার্ড (姜撞奶)। অন্যান্য জনপ্রিয় পছন্দের মধ্যে রয়েছে টোফু পুডিং (豆腐花), লাল শিমের পেস্ট (紅豆沙), সবুজ শিমের পেস্ট (綠豆沙), গুইলিংগাও ( 豆腐花), গিলিংগাও ( 豆腐花), কালো তিলের পেস্ট (芝麻糊) এবং সাগো (西米露)। === বিদেশী খাদ্য শৃঙ্খল === বিদেশী ফাস্ট ফুড, আইসক্রিম এবং কফি চেইন কুয়াংচৌতে সুপ্রতিষ্ঠিত। এর মধ্যে রয়েছে সাবওয়ে (赛百味), ডেয়ারি কুইন (冰雪皇后), সাইজেরিয়া (জাপানি ইতালীয় খাদ্য শৃঙ্খল), পাপা জন'স পিৎজা (棒纠), কেএফফসি (肯德基), পিৎজা হাট (必胜客), ম্যাকডোনাল্ডস (麦当劳), বার্গার কিং ({{lang|zh-Hans|汉堎}), স্টারবাকস (星巴克) এবং হাগেন-ড্যাজ (哈根达斯)। এর বেশিরভাগই ঝেংজিয়া প্লাজায় পাওয়া যাবে ("দোকান" দেখুন)। === নিত্যপ্রয়োজনীয় পণ্যসামগ্রীর দোকান === প্রায় প্রতিটি রাস্তার মোড়ে নিত্যপ্রয়োজনীয় পণ্যসামগ্রীর দোকান রয়েছে এবং বেশিরভাগই ২৪ ঘন্টা খোলা থাকে। প্রধান পণ্যসামগ্রীর দোকান চেইনগুলির মধ্যে রয়েছে ৭-ইলেভেন, ফ্যামিলিমার্টস, সার্কল-কে এবং সি-স্টোর। স্থানীয় দোকান বা সুপারমার্কেটের তুলনায় এগুলিতে দাম একটু বেশি, বিশেষ করে ৭-ইলেভেন-এ। কিছু ফ্যামিলিমার্টস এবং সার্কল-কে-তে সিগারেট বিক্রি হয় না, তবে সি-স্টোর-এ এটি পাওয়া যায়। কর্নার'স ডেলি হল একটি বিশেষ খাদ্য চেইন স্টোর যেখানে শহরের বেশ কয়েকটি জায়গায় আমদানি করা খাবারের ভালো সংগ্রহ রয়েছে। এর মধ্যে একটির অবস্থান হলো ইউনিট ৬, ব্যাকস্ট্রিট, সিটিক প্লাজা। === সুপারমার্কেট চেইন === ক্যারেফোর (家乐福) কুয়াংচৌতে এই ফরাসি হাইপারমার্কেটের চারটি দোকান রয়েছে। তাদের মধ্যে একটি রয়েছে চেনজিয়াসি স্টেশনের কাছে কাংওয়াং রোডে (康王中路৬৫৬号)। এটি সস্তা এবং এখানে পণ্যগুলির নির্বাচন বেশ ভাল। জুসকো (吉之岛) ইস্ট ট্রেন স্টেশনের কাছে টিইউ ওয়েস্ট রোডে টি মল এবং লিনহে মিডল রোড সহ বেশ কয়েকটি স্থানে এটি রয়েছে। এই জাপানি চেইনে আমদানি করা মুদিখানার ভালো সংগ্রহ রয়েছে। পার্ক 'এন' শপ (百佳) নিত্যপ্রয়োজনীয় পণ্যসামগ্রীর দোকান থেকে শুরু করে হাইপারমার্কেট পর্যন্ত বেশ কয়েকটি অবস্থানে হংকংয়ের এই চেইনটি রয়েছে। সবচেয়ে বড় দোকানগুলি মেট্রো চাংশো লু স্টেশনের ওপরে শপিং মলে এবং লংকৌক্সি বাস স্টপের কাছে তিয়ানহে নর্থ রোডে অবস্থিত। এটি একটু বেশি ব্যয়বহুল তবে আমদানি করা মুদিখানার ভালো সংগ্রহ রয়েছে। টেসকো এই ব্রিটিশ চেইনটির বেশ কয়েকটি নিত্যপ্রয়োজনীয় পণ্যসামগ্রীর দোকান রয়েছে এবং মেট্রো জিমেনকো স্টেশনের ওপরে ঝংশান সিক্সথ রোডে এদের একটি হাইপারমার্কেট রয়েছে। দোকানটি ৪টি তলা জুড়ে বিস্তৃত এবং দামও যুক্তিসঙ্গত। ওয়াল-মার্ট (沃尔玛) কুয়াংচৌয়ের অসংখ্য স্থানে এই আমেরিকান বাজারের দোকান রয়েছে। এই শৃঙ্খলে খাদ্যবহির্ভূত পণ্যের বিশাল মজুদ থাকলেও মুদিখানার পণ্যের সংখ্যা সীমিত। সপ্তাহান্তে এখানে প্রায়শই ভিড় থাকে। ভ্যানগার্ড (华润万家) এটি হলো চায়না রিসোর্সেস-এর প্রধান সুপারমার্কেট চেইন। এটি হংকংয়ের তৃতীয় বৃহত্তম সুপারমার্কেট চেইন। কুয়াংচৌতে এদের ২০টিরও বেশি দোকান আছে। লোটাস (卜蜂莲花) নিত্যপ্রয়োজনীয় পণ্যসামগ্রীর দোকান থেকে শুরু করে হাইপারমার্কেট পর্যন্ত বেশ কয়েকটি অবস্থানে এরা রয়েছে। অবস্থানগুলির মধ্যে একটি হল ৩৯৯ চেবেই রোডে (车陂路৩৯৯号)। == পানীয় == পানীয়ের ক্ষেত্রে, কুয়াংচৌ চীনের সেরা শহরগুলির মধ্যে একটি, যেখানে ভালোভাবে পানীয় উপভোগ করা যায়। এখানে বিদেশীদের সংখ্যা তুলনামূলকভাবে বেশি হওয়ায়, শহরটিতে বিভিন্ন ধরণের রাত্রিকালীন স্থান রয়েছে যেগুলি সকলের রুচির জন্য উপযুক্ত। সিং তাও এবং ঝু জিয়াং হল দুটি প্রধান চীনা বিয়ার ব্র্যান্ড যা প্রায় সর্বত্র বিক্রি হয়। দুটিই মোটামুটি সাধারণ হালকা লেগার বিয়ার। কুয়াংচৌতে কার্লসবার্গও তৈরি করা হয়, ঠিক এই কারণেই বারগুলিতে যথেষ্ট পরিমাণে কার্লসবার্গের কাউন্টার দেখতে পাওয়া যায়। পাবগুলি সাধারণত ইউয়েসিউ এবং তিয়ানহে জেলায় দেখতে পাওয়া যায়, অন্যদিকে নৃত্য ক্লাবগুলি ইউয়েসিউতে বেশি আছে, বিশেষ করে গার্ডেন হোটেলের (মেট্রো ৫ তাওজিন) আশেপাশে। === চা ঘর === চা পানের সংস্কৃতি, যা ইয়ুম চা (饮茶) নামেও পরিচিত, সেটি কুয়াংচৌতে গভীরভাবে প্রোথিত। সর্বোপরি, ১৯ শতকে চীন ও ইউরোপের মধ্যে যে বিশাল চা বাণিজ্য বিদ্যমান ছিল তার কেন্দ্রবিন্দু ছিল এই শহর। ওং চুন লুং হার্বাল টি হল একটি ঐতিহ্যবাহী ভেষজ চা শৃঙ্খল, শহরে যার এক ডজনেরও বেশি শাখা রয়েছে, কয়েকটির ঠিকানা হলো ১৭ ওয়েনচাং সাউথ রোড, ১০৯ হুয়াগুই রোড, ৫১ দিশিফু রোড, ৫০৪ শিহুয়া রোড। স্টারবাকস বিনামূল্যে ওয়াই-ফাই সরবরাহ করে। জনপ্রিয় স্থানগুলির মধ্যে রয়েছে কুয়াংচৌ ফ্রেন্ডশিপ স্টোরের পাশে তাওজিন রোড, গার্ডেন হোটেলের রাস্তার ওপারে পিস ওয়ার্ল্ড প্লাজার হুয়ানশি ইস্ট রোড এবং শামিয়ান দ্বীপ। সম্পূর্ণ তালিকার জন্য তাদের ওয়েবসাইটটি দেখুন। চাইনিজ চা, গ্রিন টি তিরামিসু এবং শ্রেডেড জিঞ্জার পর্ক পানিনির বিস্তৃত সংগ্রহ সহ কিছু স্থানীয় ফিউশন সামগ্রী দেখুন। == রাত্রিযাপন == স্বতন্ত্র তালিকাগুলি কুয়াংচৌ-এর জেলা নিবন্ধে পাওয়া যেতে পারে। শহর জুড়ে হোটেল পাওয়া যাবে, বিশেষ করে ইউয়েসিউ এবং তিয়ানহে জেলায়। চীনের অন্যান্য অনেক বড় শহরের মতো যুব হোস্টেল কুয়াংচৌতে বিরল। শহরের বেশিরভাগ হোস্টেল অবৈধভাবে পরিচালিত এবং লাইসেন্সবিহীন, বেশিরভাগই আবাসিক অ্যাপার্টমেন্ট ভবনে অবস্থিত। এগুলির ব্যবস্থাপনায় যারা আছে তারা সাধারণত সামাজিকীকরণ কার্যকলাপকে নিরুৎসাহিত করে। তাদের আশঙ্কা থাকে যে হট্টগোল হলে যদি প্রতিবেশীদের কাছ থেকে অভিযোগ আসে তাহলে তাদের বিরুদ্ধে কঠোর সরকারী ব্যবস্থা নেওয়া হতে পারে। == নিরাপত্তা == চীনের প্রথম উন্মুক্ত বন্দর কুয়াংচৌ, সাধারণত বিভিন্ন সংস্কৃতির প্রতি সহনশীল। নব্বইয়ের দশকে চীনাদের মধ্যে অপরাধপ্রবণতার কুখ্যাতি থাকা সত্ত্বেও, কুয়াংচৌয়ের অপরাধের হার একই আকারের যে কোন পশ্চিমী শহরের তুলনায় একই রকমের, এবং সহিংস অপরাধ খুবই বিরল। শপিং এলাকা এবং পরিবহন কেন্দ্রগুলিতে পকেটমার সক্রিয় থাকে। এর থেকে বাঁচার সেরা উপায় হলো জনসমক্ষে আপনার মূল্যবান জিনিসপত্র প্রদর্শন না করা। আপনি কেবল সরকারী ট্যাক্সি ব্যবহার করুন এবং রাস্তার ভাংতিকারীদের কাছে না গিয়ে তার বদলে ব্যাংকে মুদ্রা পরিবর্তন করা উচিত। প্রতারণাকারীরা সাধারণত প্রধান পর্যটন এলাকায় কাজ করে, তাই আপনার বিচক্ষণতা অবলম্বন করা উচিত এবং মনে রাখা উচিত যে, যদি কোন কিছু অবিশ্বাস্যভাবে ভালো মনে হচ্ছে, তবে সম্ভবত সেটি সত্যি নয়। চীনের সবচেয়ে ধনী প্রদেশের রাজধানী হিসেবে, এই শহর অন্যান্য প্রদেশ এবং কিছু বিকাশশীল দেশ থেকে বিপুল সংখ্যক অভিবাসী কর্মীকে আকৃষ্ট করে। মাদক পাচার এখানে একটি গুরুতর অপরাধ হিসেবে দেখা হয় এবং বিদেশীদের মৃত্যুদণ্ড থেকে অব্যাহতি দেওয়া হয় না। এমনকি মাদক সেবনকেও পুলিশ খুব গুরুত্ব সহকারে নেয়; ধরা পড়লে জরিমানা, কারাদণ্ড এবং নির্বাসনের সম্ভাবনা থাকে। বিদেশীদের মধ্যে ক্রমবর্ধমান মাদক ব্যবসার মোকাবিলা করার জন্য পুলিশ আরও আরবি এবং ইংরেজি ভাষাভাষী অফিসার নিয়োগ করছে। চীনে সবচেয়ে বেশি আফ্রিকান মানুষ বাস করে কুয়াংচৌতে, যাদের বেশিরভাগই আছে বাইয়ুনের সানুয়ানলিতে (三元里) এবং ইউয়েসিউয়ের জিয়াওবেই (小北) ও গুয়াংইউয়ানসিতে (广园西)। আফ্রিকানদের এবং স্থানীয় চীনাদের মধ্যে সম্পর্ক উত্তেজনাপূর্ণ থাকে: বেশিরভাগ স্থানীয় চীনারা আফ্রিকানদের সম্পর্কে নেতিবাচক দৃষ্টিভঙ্গি পোষণ করে, তাদের পাড়াগুলিতে অপরাধের ঘটনা বেশি, এবং আফ্রিকান বাসিন্দাদের সাথে দুর্ব্যবহার ও হয়রানির ঘটনা ঘটে। কুয়াংচৌতে ট্র্যাফিক পরিস্থিতির ব্যাপক উন্নতি হয়েছে এবং নিয়মগুলি তুলনামূলকভাবে পালন করা হচ্ছে। তবে, যদিও সরকার এটি উন্নত করার চেষ্টা করছে, চীনের অন্যান্য অনেক জায়গার মতো, গাড়িগুলি এখনও পথচারীদের অগ্রাধিকার দেয় না এবং জেব্রা ক্রসিংগুলি কেবল প্রদর্শনের জন্য রয়েছে। জরুরি নম্বরগুলি হল: পুলিশ: ১১০; অগ্নিনির্বাপন: ১১৯; চিকিৎসা: ১২০; ট্রাফিক দুর্ঘটনা: ১২২। কোন নম্বরে কল করবেন সে সম্পর্কে নিশ্চিত না থাকলেলে, ১১০ নম্বরে প্রথমে ফোন করুন। == যোগাযোগ == কুয়াংচৌয়ের জন্য এরিয়া ডায়ালিং কোড হল ০২০। বিদেশ থেকে, +৮৬ ২০ XXXX-XXXX ডায়াল করুন। ফোন নম্বরগুলি ৮ সংখ্যার। মোবাইল নম্বরগুলি ১১ সংখ্যার এবং কুয়াংচৌয়ের মধ্যে থেকে ডায়াল করার সময় শহরের কোড প্রয়োজন হয় না। কুয়াংচৌয়ের বাইরে থেকে ডায়ালের সময় নম্বরের আগে ০ যোগ করুন (০ XXX-XXX-XXXXX)। বিদেশ থেকে, +৮৬ XXX-XXX-XXXXX ডায়াল করুন। কুয়াংচৌ পৌরসভার পর্যটন প্রশাসন (广州市旅游局), ১৩-১৫/এফ, ১৪০ ডংফেং ওয়েস্ট রোড। (东风西路১৪০号১৩-১৫楼), ☏ +৮৬ ২০ ৮১০৭-৮২০০। "AIRPORT-WIFI-FREE" এসএসআইডি এর মাধ্যমে জাতীয় বিমানবন্দর জুড়ে বিনামূল্যে ওয়াই-ফাই পরিষেবা দেওয়া হয়। ইন্টারনেট ক্যাফে চীনের প্রধান শহরগুলিতে এগুলি সাধারণভাবে দেখতে পাওয়া যায়, যদিও প্রায়শই এগুলির ওপর সরকারি দমন-পীড়ন চলে। কুয়াংচৌতে জনপ্রিয় ক্যাফেগুলির মধ্যে রয়েছে: জিয়াংসু রোডে ওয়ার্ল্ডওয়াইড নেটওয়ার্ক হুয়াইহাই মিডল রোডের সেন্ট্রাল প্লাজায় অবস্থিত বিখ্যাত অভিজাত ক্যাফে স্পার্কাইস (实华开) চায়না মেয়র প্লাজা (市长大厦)। ১৮৯ তিয়ানহে নর্থ রোড (天河北路১৮৯号) ফুঝো রোডে বাজেট ইন্টারনেট ক্যাফে স্টারবাকস কুয়াংচৌ পাবলিক সিকিউরিটি ব্যুরো এক্সিট-এন্ট্রি অ্যাডমিনিস্ট্রেশন অফিস (广东省广州市公安局出入境管理接待大厅), ১৫৫ জিফাং দক্ষিণ রোড, ইউয়েসিউ জেলা (越秀区解放南路১৫৫号), ☏ +৮৬-০২০-১২৩৪৫। সোম - শুক্র ০৮:৩০–১২:০০, ১৪:০০-১৭:৩০। আপনি এখানে আপনার ভিসার মেয়াদ বৃদ্ধি করতে পারেন। (হালনাগাদের তারিখ মে ২০২০) == সমাধান == === দূতাবাস সমূহ === অস্ট্রেলিয়া অস্ট্রেলিয়া, ১২এফ ডেভেলপমেন্ট সেন্টার, ৩ লিনজিয়াং অ্যাভিনিউ (珠江新城临江大道3号发展中心১২楼), ☏ +৮৬ ২০ ৩৮১৪-০১১১। বেলজিয়াম বেলজিয়াম, রুম নং ১৬০১-১৬০২এ সিটিক প্লাজা, ২৩৩ তিয়ানহে নর্থ রোড (天河北路233号中信广场১৬০১-১৬০২এ室), ☏ +৮৬ ২০ ৩৮৭৭-২৩৫১। কম্বোডিয়া কম্বোডিয়া, রুম ৮০৪-৮০৭ গার্ডেন হোটেল, ৩৬৮ হুয়ানশি ইস্ট রোড (环市东路368号花园大厦৮০৪-৮০৭室), ☏ +৮৬ ২০ ৮৩৮৪-৯৯৩৭। কানাডা কানাডা, সুইট ৮০১, চায়না হোটেল অফিস টাওয়ার, লিউহুয়া রোড (流花路中国大酒店商业大厦৮০১), ☏ +৮৬ ২০ ৮৬১১-৬১০০। কিউবা কিউবা, রুম ২৪১১ ওয়েস্ট টাওয়ার, হুয়া পু অফিস কমপ্লেক্স, ৯ হুয়া মিং রোড, ঝুজিয়াং নিউ টাউন (珠江新城华明路9号华普广场西塔২৪১১房), ☏ +৮৬ ২০ ২২৩৮-২৬০৩। ডেনমার্ক ডেনমার্ক, সুইট ১৫৭৮ চায়না হোটেল অফিস টাওয়ার লিউহুয়া রোড (流花路中国大酒店商业大厦১৫৭৮室), ☏ +৮৬ ২০ ৮৬৬৬-০৭৯৫। ফ্রান্স ফ্রান্স, রুম ৮০৩ গুয়াংডং ইন্টারন্যাশনাল হোটেল মেইন টাওয়ার, ৩৩৯ হুয়ানশি ইস্ট রোড (广东国际大酒店主楼৮০১-৮০৩室), ☏ +৮৬ ২০ ২৮২৯-২০০০। ঘানা ঘানা, ইউনিট ১৭০১-০২, ২৮ হুয়াক্সিয়া রোড, তিয়ানহে জেলা (广东省广州市华夏路২৮号富力盈信大厦১৭০১-০২单元), ☏ +৮৬ ২০ ৮৮৫২-২৩৬৫। জার্মানি জার্মানি, ১৪তম তলা, টিম টাওয়ার, তিয়ানহে লু ২০৮ (天河区天河路208号粤海天河城大厦১৪), ☏ +৮৬ ২০ ৮৩১৩ ০০০০, ইমেইল: info@kanton.diplo.de। সোম-বৃহস্পতি ১৩:৩০–১৫:০০, শুক্র ০৮:৩০–১১:৩০। (হালনাগাদের তারিখ অক্টো ২০১৮) গ্রিস গ্রিস, রুম ২১০৫ স্কাইফেম টাওয়ার, ৮ লিনহে মিডল রোড, ☏ +৮৬ ২০ ৮৫৫০-১১২৪। ভারত ভারত, ইউনিট ১৪০১-১৪০৪ ১৪এফ স্কাইফেম টাওয়ার, ৮ লিনহে মিডল রোড (林和中路8号 天誉三期১৪楼১৪০১-১৪০৪单元), ☏ +৮৬ ২০ ৮৫৫০-১৫০১। ইন্দোনেশিয়া ইন্দোনেশিয়া, রুম ১২০১-১২২৩ ওয়েস্ট বিল্ডিং ডংফ্যাং হোটেল, ১২০ লিউহুয়া রোড (流花路120号东方宾馆西座২楼১২০১-১২২৩室), ☏ +৮৬ ২০ ৮৬০১-৮৭৭২, ইমেইল: indonesiaguangzhou@kemlu.go.id। ইসরায়েল ইসরায়েল, ১৯ তলা, উন্নয়ন কেন্দ্র, ৩ লিনজিয়াং দাদাও, ঝুজিয়াং নিউ টাউন (珠江新城临江大道3号发展中心১৯楼), ☏ +৮৬ ২০ ৮৫১৩০৫০৯। ইতালি ইতালি, ৫২০৭-৫২০৮ সিটিক প্লাজা, ২৩৩ তিয়ানহে নর্থ রোড (天河北路233号中信广场৫২০৭-৫২০৮室), ☏ +৮৬ ২০ ৩৮৭৭-০৫৫৬। জাপান জাপান, গার্ডেন টাওয়ার ৩৬৮ হুয়ানশি ইস্ট রোড (环市东路৩৬৮号花园酒店১楼), ☏ +৮৬ ২০ ৮৩৩৪-৩০৯০। দক্ষিণ কোরিয়া কোরিয়া, ১৮ ইউলিন ৩ রোড, হাইজু জেলা (海珠区赤岗领事馆区友邻三路১৮号), ☏ +৮৬ ২০ ২৯১৯-২৯৯৯, +৮৬ ২০ ২৯১৯-২৯৮০। মালয়েশিয়া মালয়েশিয়া, রুম ১৯১২-১৯১৮ সিটিক প্লাজা, ২৩৩ তিয়ানহে নর্থ রোড (天河北路২৩৩号中信广场 ১৯১২-১৯১৮室), ☏ +৮৬ ২০ ৩৮৭৭-০৭৫৭। মেক্সিকো মেক্সিকো, রুম ১৪০২-০৩ ১৮৩ তিয়ানহে নর্থ রোড (天河北路183号大都会广场১৪০১室), ☏ +৮৬ ২০ ২২২২-০৯৮০। নেদারল্যান্ডস নেদারল্যান্ডস, টিম টাওয়ার, ৩৪তম তলা, ২০৮ তিয়ানহে রোড, গুয়াংজু, ৫১০৬২০ 广州市天河路২০৮号粤海天河城大厦), ☏ +৮৬ ২০ ৩৮১৩-২২০০। নরওয়ে নরওয়ে, রুম ১৮০২ সিটিক প্লাজা, ২৩৩ তিয়ানহে নর্থ রোড (天河北路২৩৩号中信广场১৮楼১৮০২室), ☏ +৮৬ ২০ ৩৮১১-৩১৮৮। নিউজিল্যান্ড নিউজিল্যান্ড, রুম ১১৬০ চায়না হোটেল অফিস টাওয়ার লিউহুয়া রোড, (流花路中国大酒店商业大厦১১৬০室), ☏ +৮৬ ২০ ৮৬৬৭-০২৫৩। পাকিস্তান পাকিস্তান, রুম নং ৭০৫-০৬ গ্র্যান্ড টাওয়ার নং ২২৮ তিয়ানহে রোড, ☏ +৮৬ ২০ ৮৫৫০-৫৬৭৯। ফিলিপাইন ফিলিপাইন, রুম ৭০৯-৭১১ গুয়াংডং ইন্টারন্যাশনাল হোটেল ৩৩৯ হুয়ানশি ইস্ট রোড (环市东路৩৩৯号广东国际大酒店৭১০室), ☏ +৮৬ ২০ ৮৩৩১-১৪৬১। পোল্যান্ড পোল্যান্ড, ৬৩ শামিয়ান স্ট্রিট (沙面大街63号), ☏ +৮৬ ২০ ৮১২১-৯৯৯৩। সিঙ্গাপুর সিঙ্গাপুর, রুম: ২৪১৮ সিটিক প্লাজা, ২৩৩ তিয়ানহে নর্থ রোড (天河北路২৩৩号中信广场২৪১৮室), ☏ +৮৬ ২০ ৩৮৯১-২৩৪৫। সুইজারল্যান্ড সুইজারল্যান্ড, ২৭এফ গ্র্যান্ড টাওয়ার ২২৮ তিয়ানহে রোড (天河区天河路২২৮号广晟大厦২৭层), ☏ +৮৬ ২০ ৩৮৩৩-০৪৫০। থাইল্যান্ড থাইল্যান্ড, এম০৭ গার্ডেন হোটেল, ৩৬৮ হুয়ানশি ইস্ট রোড (环市东路৩৬৮号花园酒店2楼M07室), ☏ +৮৬ ২০ ৮৩৮৪-৯৯৩৭। যুক্তরাজ্য যুক্তরাজ্য, ২এফ গুয়াংডং আন্তর্জাতিক হোটেল ৩৩৯ হুয়ানশি পূর্ব রোড (环市东路৩৩৯号广东国际大酒店二楼), ☏ +৮৬ ২০ ৮৩১৪-৩০০০। যুক্তরাষ্ট্র মার্কিন যুক্তরাষ্ট্র, ৪৩ হুয়াজিউ রোড, ঝুজিয়াং নিউ টাউন, তিয়ানহে জেলা (天河区珠江新城华就路৪৩号) (হুয়াক্সিয়া রোডে জনসাধারণের প্রবেশপথ টেমপ্লেট:Noitalic, লাইন ৩ এবং লাইন ৫-এ ঝুজিয়াং নিউ টাউন মেট্রো স্টেশনের প্রস্থান বি১-এর কাছে), ইমেইল: GuangzhouACS@state.gov। এটিই চীনে অবস্থিত একমাত্র মার্কিন কনস্যুলেট যা দত্তক গ্রহণ এবং অভিবাসন ভিসা প্রক্রিয়াকরণ করে। ভিয়েতনাম ভিয়েতনাম, ২এফ বিল্ডিং বি নর্থ, ল্যান্ডমার্ক ক্যান্টন হোটেল, ৮ কিয়াওগুয়াং রোড (侨光路৮号华厦大酒店বি座২楼), ☏ +৮৬ ২০ ৮৩৩০-৫৯১১। === ব্যাঙ্কের কাজ === শপিং মল এবং পর্যটন এলাকায় বিদেশী ক্রেডিট বা ডেবিট কার্ড গ্রহণকারী এটিএম রয়েছে। তবে এগুলিতে শুধুমাত্র চীনা মুদ্রায় টাকা তোলা যাবে। শহরের কেন্দ্রস্থলের বেশিরভাগ ব্যাংক আপনার স্থানীয় মুদ্রা থেকে ¥ মুদ্রায় বিনিময় গ্রহণ করে। এই পরিষেবার জন্য আপনার পাসপোর্ট প্রয়োজন। আপনার মূল এক্সচেঞ্জ মেমো দেখাতে পারলে কিছু ব্যাংক আবার আপনার স্থানীয় মুদ্রায় পরিবর্তন করার সুযোগ দেয়। ব্যাংক অফ চায়না (中国银行) গার্ডেন হোটেলের ভেতরে এদের একটি শাখা রয়েছে। হোয়াইট সোয়ান হোটেলের নিচতলায় এবং কুয়াংচৌয়ের ১০০টিরও বেশি স্থানে এটিএম পাওয়া যাবে। বিদেশী কার্ড ব্যবহারের জন্য এদের এটিএমগুলি সবচেয়ে ভালো বিকল্প। ব্যাঙ্ক অফ আমেরিকা রুম ২৫০৬, ৫৫৫ রেনমিন মিডল রোড +৮৬ ২০ ৮১৩০-০৮৮৮। ব্যাংকটির চায়না কনস্ট্রাকশন ব্যাংকের সাথে অংশীদারিত্ব রয়েছে। সিটি ইউনিট ১০১, ফরচুন প্লাজা, ১১৮ টিউ ইস্ট রোড। +৮৬-২০ ৩৮৯৮-১৬৮৮। এই ব্যাংকের একটি পূর্ণাঙ্গ পরিষেবা শাখা রয়েছে যেখানে মুদ্রা বিনিময় পরিষেবা পাওয়া যায় এবং ২৪ ঘন্টার এটিএম রয়েছে। === লন্ড্রি === খুব কম সংখ্যক নিম্নমানের হোটেল এবং হোস্টেলেই মুদ্রা-চালিত স্ব-পরিষেবা লন্ড্রি রুম রয়েছে। রাস্তায় স্ব-পরিষেবাযুক্ত লন্ড্রোম্যাট পাওয়া যায় না, যদিও আপনার কাপড় পরিষ্কার করার জন্য ড্রাই ক্লিন এবং লন্ড্রি স্টোর পাওয়া যাবে। সাধারণত আপনি আপনার কাপড়গুলি কাচার জন্য জমা দিয়ে পরের দিন সেগুলি ফেরত পেতে পারেন। একটি লন্ড্রি চেইন হল তিয়ানতিয়ান (天天洗衣), যা বেশিরভাগ মেট্রো স্টেশনের সুবিধাজনক স্থানে অবস্থিত। শামিয়ান দ্বীপে অনেক দোকানে লন্ড্রি পরিষেবা রয়েছে। লন্ড্রির গড় খরচ প্রায় ¥১০০। শহরের অন্যান্য অংশে, পাড়া-মহল্লায় লন্ড্রি এবং ড্রাই ক্লিন দোকান ছড়িয়ে ছিটিয়ে রয়েছে। সেখানে গড়পড়তা খরচ ¥৪০ এর বেশি হওয়া উচিত নয়। আপনি যদি চাদর এবং কম্বল কাচতে দিচ্ছেন, তাহলে তাদের একটি কম্বলের জন্য ¥১০ এর বেশি নেওয়া উচিত নয় এবং একটি লেপের জন্য খরচ ¥৩০। একটি সোয়েটার ড্রাই-ক্লিন করতে প্রায় ¥৮ খরচ হয়। === টেলিভিশন === হংকংয়ের আন্তর্জাতিক চ্যানেল, যার নাম টিভিবি পার্ল, সেটি বেশিরভাগ হোটেলেই পাওয়া যায়। এতে যুক্তরাজ্য এবং মার্কিন যুক্তরাষ্ট্রের বিভিন্ন অনুষ্ঠানের একটি বিশাল সংগ্রহ রয়েছে। এর সাথে প্রতিদিন সন্ধ্যা ৭:৩০ টায় এবং বেশি রাতে (২৩:০০ বা তার পরে) সংবাদও পাওয়া যায়। তবে, চীনে তাদের সম্প্রচার চীনা কর্তৃপক্ষের সেন্সরশিপের আওতায় থাকে। === সংবাদপত্র এবং সাময়িকী === কুয়াংচৌতে দুটি মাত্র ইংরেজি ভাষার সংবাদপত্র পাওয়া যায়, যে দুটি হলো চায়না ডেইলি এবং / অথবা গ্লোবাল টাইমস (যদি না আপনি কোনও গ্রন্থাগারে খোঁজ করেন), এবং দুটিই শহরের বিভিন্ন সংবাদপত্রের দোকানে পাওয়া যায়। শহর জুড়ে বেশ কয়েকটি বইয়ের দোকান রয়েছে যেখানে বর্তমান ইংরেজি এবং বিদেশী সাময়িকী বিক্রি হয়। হংকং থেকে সাউথ চায়না মর্নিং পোস্ট শুধুমাত্র সাবস্ক্রিপশনের মাধ্যমে পাওয়া যায়। কুয়াংচৌকে ভিত্তি করে প্রকাশিত মাসিক ইংরেজি ভাষার পত্রিকা হলো সাউথ চায়না টক এবং দ্যাট'স কুয়াংচৌ। যদি আপনি কিছু চীনা ভাষা পড়তে পারেন, তাহলে সাউদার্ন মেট্রোপলিস ডেইলি (南方都市报) এই অঞ্চলের একটি প্রধান চীনা সংবাদপত্র। সংবাদপত্রটি উদার মনোভাব পোষণ করে এবং প্রায়শই বিতর্কিত ঘটনাগুলির বিষয় নিয়ে সরকারী সেন্সরশিপের সাথে সংঘর্ষে লিপ্ত হয়। সংবাদপত্রটিকে সরকারী সংবাদের বিকল্প দৃষ্টিভঙ্গি হিসেবে বিবেচনা করা যেতে পারে। === উপাসনালয় === কি দেখবেন বিভাগে তালিকাভুক্ত সমস্ত ধর্মীয় স্থান উপাসকদের জন্য উন্মুক্ত। কুয়াংচৌ আন্তর্জাতিক খ্রিস্টান ফেলোশিপ, ৮৯ লিনহে পশ্চিম রোড (林和西路89号) (মেট্রো ১ ইস্ট ট্রেন স্টেশনের কাছে স্টার হোটেল (景星酒店)), ☏ +৮৬ ১৩৬৬ ২৩৪ ৬৯০৪। রবিবার সকাল ১০:০০ টায় সাপ্তাহিক প্রার্থনা অনুষ্ঠিত হয়। স্থানীয় আইনের কারণে বাসিন্দাদের সেখানে প্রবেশের অনুমতি দেওয়া হয় না। আপনি প্রবেশ করতে চাইলে আপনাকে অবশ্যই আপনার ভ্রমণের কাগজপত্র দেখাতে হবে। === জিম === কুয়াংচৌতে টোটাল ফিটনেসের ১৫টিরও বেশি শাখা রয়েছে। এর মধ্যে একটির অবস্থান গ্র্যান্ডভিউ মলের ৮ম তলায় (ঝেংজিয়া প্লাজা, 正佳广场)। কুয়াংচৌ ম্যারিয়টে (রাত্রিযাপন দেখুন) স্টার ট্র্যাক সরঞ্জাম, একটি সুইমিং পুল, টেনিস কোর্ট, সনা এবং স্টিম সহ একটি সম্পূর্ণ নতুন জিম রয়েছে। === স্বাস্থ্য === কুয়াংডং প্রাদেশিক গণ হাসপাতাল গার্ডেন হোটেলের কাছে অবস্থিত। ১০৬ ঝংশান ২য় রোড +৮৬ ২০ ৮৩৮২-৭৮১২, +৮৬ ২০ ২০৬২-২০৩১। === ডাক বিভাগ === নিয়মিত চিঠিপত্র এবং পোস্টকার্ডের আদানপ্রদানের জন্য সরকারী ডাকঘর চায়না পোস্ট আপনার কাছে সেরা বিকল্প। পোস্ট অফিসের কাজ ছাড়াও, প্যাকেজের জন্য, শহর জুড়ে অনেক শিপিং সেন্টার রয়েছে যারা ডিএইচএল, ফেডএক্স, ইউপিএস, টিএনটি এবং ইএমএস এর এজেন্ট। সাধারণত উচ্চমানের হোটেলগুলিতে শিপিং কাউন্টার থাকে। নিকটতম শিপিং অবস্থানের জন্য আপনার হোটেলকে জিজ্ঞাসা করুন। ডাকঘর (চায়না পোস্ট) - ডাকঘরের কাজকর্ম সাধারণত ধীর গতিতে চলে এবং সেখানে ইংরেজিতে কথা বলার লোক বিশেষ পাবেন না। ডাকঘরের মাধ্যমে ইএমএস পরিষেবা পাওয়া যায়। পর্যটন এলাকার কাছাকাছি অবস্থানগুলি নিম্নরূপ। শামিয়ান পোস্ট: শামিয়ান ৩য় স্ট্রিট (沙面三街) ০৯:০০ - ১৭:০০, রবিবারে বন্ধ লিউহুয়া পোস্ট: ১৫১ হুয়ানশিক্সি রোড (广州市环市西১৫১号) কুয়াংচৌ রেলওয়ে স্টেশন এবং প্রভিন্সিয়াল কোচ টার্মিনালের মধ্যে। তাওজিন পোস্ট: ৫ তাওজিন নর্থ রোড (淘金北路正平中街5号) +৮৬ ২০ ৮৩৫৭-১৫৩৮ ডিএইচএল গার্ডেন হোটেলে একটি শাখা আছে +৮৬ ২০ ৮৩৮৪-৯২১০। ইউপিএস ১১২১ গুয়াংইয়ান মিডল রোড, +৮৬ ২০ ৮৬৫৭-৯৮৯৮; চায়না হোটেল, +৮৬-২০ ৮৬৬৬-২৬৯৬; টিমল +৮৬ ২০ ৮২৩০-৪০০৮। == পরবর্তী গন্তব্য == ২০শ শতকের প্রারম্ভিক সময়ে কাইপিং (开平)-এ প্রবাসী চীনারা যে প্রহরী টাওয়ার আবাসনে বসবাস করতেন। ফাংকুন বাস স্টেশন (芳村汽车站) (মেট্রো ১ কেংকাউ প্রস্থান বি) থেকে ২ ঘন্টার বাস ভ্রমণে যান, খরচ ¥৬০। ফোশান (佛山) কুয়াংচৌ থেকে এক ঘন্টা দূরে। পূর্বপুরুষদের মন্দিরের (祖庙) জন্য বিখ্যাত, এটি কিংবদন্তি মার্শাল আর্টিস্ট ওং ফেই-হাং এবং ইপ ম্যানের জন্মস্থানও। কুয়াংচৌ মেট্রো লাইন ১ এর জিলাং স্টেশনে ফোশানের জন্য মেট্রো ধরুন। হংকং (香港) হাই-স্পিড ট্রেনে মাত্র এক ঘন্টা দূরে অথবা প্রচলিত রেলপথে প্রায় ২ ঘন্টা দূরে অবস্থিত, যদিও সীমান্তে বিলম্ব হওয়ার বিষয়টি আপনাকে বিবেচনায় রাখতে হবে। আপনি মূল ভূখণ্ড চীন থেকেও বেরিয়ে যাবেন, তাই যদি আপনি ফিরে আসতে চান তবে আপনার ভিসা একাধিক-প্রবেশের হতে হবে। হুমেন (虎门), ডংগুয়ান (东莞)-এ অবস্থিত, আফিম যুদ্ধ যুগের ধ্বংসাবশেষের জন্য বিখ্যাত (虎门销烟)। নানশা জেলার একটি সেতু পার হলেই এখানে পৌঁছে যাওয়া যায়। শেনচেন বা হংকংগামী বেশিরভাগ উচ্চ-গতির ট্রেন হুমেনে থামে। শাওগুয়ান (韶关), পরিদর্শন করা হয় সুন্দর ডানশিয়া পর্বতমালা এবং এর প্রকৃতির জন্য। এখানে বড় একটি ইয়াও জাতিগত সংখ্যালঘুদের আবাসস্থল। উচ্চ গতির রেলপথে এক ঘন্টা উত্তরে। শেনচেন (深圳) হংকং সীমান্তে, বাস বা ট্রেনে এক ঘন্টারও কম দূরত্বে অবস্থিত। উইন্ডো অফ দ্য ওয়ার্ল্ড, চায়না ফোক কালচার ভিলেজেস এবং স্প্লেন্ডিড চায়নার মতো থিম পার্কগুলি দেখুন। ঝংশান (中山) কিং রাজবংশের পতনকারী বিপ্লবের নেতা এবং চীন প্রজাতন্ত্রের প্রতিষ্ঠাতা রাষ্ট্রপতি সান ইয়াত-সেনের জন্মস্থান। ঝুহাই (珠海) হলো দক্ষিণে আরেকটি বিশেষ অর্থনৈতিক অঞ্চল, ম্যাকাওয়ের সীমান্তবর্তী। শহরের যে কোন প্রধান স্টেশন থেকে আপনি বাস পেতে পারেন। আপনি সাউথ স্টেশনে (মেট্রো ২ কুয়াংচৌ সাউথ রেলওয়ে স্টেশন) একটি উচ্চ গতির ট্রেনও নিতে পারেন এবং এটি মাত্র ৪৫ মিনিট (¥৪৪) সময় নেয়। চাওঝাউ (潮州) কাঠ কাটার শিল্প, শহরের দেয়াল, নদীর সেতু এবং সুন্দর পার্কের জন্য বিখ্যাত। দক্ষিণ বা পূর্ব স্টেশনে একটি উচ্চ গতির ট্রেন ধরলে চাওঝো এবং শান্তোর মধ্যে অবস্থিত উচ্চ গতির ট্রেন স্টেশন, চাওশানে পৌঁছাতে মাত্র ৩ ঘন্টা সময় লাগে। প্রায়শই চলমান সিটি বাসগুলি শহরতলির সাথে সংযোগ স্থাপন করে (উত্তর দিকে প্রস্থান করুন)।